
În predica sa rostită în pridvorul numit al lui Solomon, de după vindecarea slăbănogului de la Poarta cea Frumoasă 
a templului din lerusalim, sfântul Apostol Petru spunea mulțimilor: „Pocăiţi-vă şi vă întoarceţi, ca să se şteargă 
păcatele voastre, ca să vină de la faţa Domnului vremuri de înviorare și ca să vă trimită pe Cel mai dinainte vestit 
vouă, pe lisus Hristos, pe Care trebuie să-L primească Cerul până la vremurile stabilirii din nou a tuturor celor despre 
care a vorbit Dumnezeu prin gura Sfinţilor Săi prooroci din veac” (Faptele Apostolilor 3, 19-21). Drept urmare,„mulţi 
din cei ce auziseră cuvântul au crezut și numărul bărbaţilor credincioși s-a făcut ca la cinci mii” (Faptele Apostolilor 
4, 4). Deşi nu este al noastru a ști anii sau vremurile, pe care Dumnezeu Tatăl le-a pus întru a Sa stăpânire (cf. Faptele 
Apostolilor 1,7); este de datoria noastră a teologhisi, cu ajutorul harului Duhului Sfânt asupra,„codurilor vremii” din 
vremurile biblice, începând de la Facere până la Apocalipsă, întru încercare de sinteză teologică pe această temă. 
„Despre vremuri, fraţilor nu aveţi nevoie să vă scriem”, zice sfântul Apostol Pavel (| Tesaloniceni 5, 1), dar totuși 
avem nevoie să teologhisim, căci, spune Solomon:,„Pentru orice lucru este o clipă prielnică și vreme pentru orice 
îndeletnicire de sub cer. Vreme este să te naști și vreme să mori; vreme este să sădești și vreme să smulgi ceea 
ce ai sădit. Vreme este să rănești și vreme să tămăduiești; vreme este să dărâmi și vreme să zidești. Vreme este să 
plângi și vreme să râzi; vreme este să jelești și vreme să dănţuiești. Vreme este să arunci pietre și vreme să le strângi; 
vreme este să îmbrăţişezi și vreme este să fugi de îmbrăţișare. Vreme este să agonisești și vreme să prăpădești; 
vreme este să păstrezi și vreme să arunci. Vreme este să rupi și vreme să coși; vreme este să taci şi vreme să grăiești. 
Vreme este să iubești și vreme să urăști. Este vreme de război şi vreme de pace (Ecclesiast 3, 1-8). Dumnezeu este 
„Cel care schimbă vremurile și ceasurile” (Daniel 2, 21), iar teologul, precum „cocostârcul care-și cunoaşte vremea 
sa hotărâtă sub cer” (leremia 8, 7), încearcă „să citească vremurile”, după îndemnul sfântului Ignatie Teoforul din 
scrisoarea către Sfântul Episcop Policarp al Smirnei. 

Astfel, citind și descifrând, după putinţă, „starea vremii” de pe cerurile revelaţiei biblice, putem identifica și 
constata, cele patru,„coduri” ale vremurilor biblice:„codul verde”al vremurilor biblice; „codul galben”de atenţionare, 
al vremurilor biblice; „codul portocaliu” de atenţionare, al vremurilor biblice și „codul roșu” de atenţionare, al 
vremurilor biblice. 

1. Prin „codul verde” al vremurilor biblice, am putea înţelege atât starea paradisiacă sau edenică a celor dintâi 
oameni, cât şi starea fericită eshatologică a tuturor celor ce au dobândit şi vor dobândi Împărăţia cerurilor, după 
Parusia Domnului, Învierea morţilor și Judecata de Apoi, adăpându-se din Râul vieţii și hrănindu-se din Pomul 
vieţii celei veşnice (cf. Apocalipsă 22, 1-2). De aceea Biserica se roagă la slujba, pomenirea şi ectenia morţilor: „În 
loc luminat, în loc de verdeață și în loc de odihnă.” (Liturghier, 2008, pg. 148). În „codul verde”al vremurilor biblice, 
Protologia se unește cu Eshatologia, adică cele dintâi cu cele de pe urmă şi Facerea se cunună cu Apocalipsa. Stări 
şi exemple intermediare care stau teologic sub semnul „codului verde” al vremurilor biblice, ar putea fi Întruparea 
Mântuitorului, Predica de pe Muntele Fericirilor, Schimbarea la Faţă de pe muntele Taborului, toate pildele, minunile 
şi cuvântările Mântuitorului nostru lisus Hristos, din Sfânta și Dumnezeiasca Evanghelie, care culminează cu Învierea 
Domnului şi Arătările Sale de după Înviere, Înălţarea la cer şi Pogorârea Duhului Sfânt, minunea de pe drumul 
Damascului, descoperirea sfântului Arhidiacon Ştefan şi Revelația din insula Patmos. 

2.„Codul galben”al vremurilor biblice sau codul galben,„de atenţionare” divină, sau primă atenţionare a vremurilor 
biblice, am putea spune că o constituie perioada Patriarhilor, a regilor și a profeților biblici ai Vechiului Testament 
care ne introduc în cele dintâi taine ale Revelaţiei dumnezeiești și ne înalţă pe cele dintâi trepte sau praguri 
teologice ale acesteia. Aici introducem, din punctul nostru de vedere, curcubeul legământului lui Dumnezeu cu 
Noe, Teofania de la stejarul Mamyvri, Scara cerului de la Betel, revelaţia rugului aprins din Sinai, harfa Psalmilor lui 
David, minunile sfinţilor Ilie și Elisei, vedenia serafimilor din templu, descoperirea heruvimilor de la Chebar, ca și 
revelaţia „Celui Vechi de zile” şi turnul cel de veghe al proorocului Avacum.„Codul galben” al vremurilor biblice este 
Pridvorul Revelaţiei dumnezeiești., Codul galben” de atenţionare divină al vremurilor biblice stă prin definiţie sub 
semnul profetic al Revelaţiei dumnezeiești. 

3. „Codul portocaliu” de atenţionare al vremurilor biblice, sau cea de a doua atenţionare divină, am putea 
spune că o constituie perioada grea de încercare exprimată prin robia egipteană de patru sute de ani și vremea 
de pedepsire prin robia babiloniană de șaptezeci de ani, pe de o parte; dar și perioada harică neotestamentară a 
sfinţilor Apostoli, dimpreună cu prigonirile și încercările primilor creștini: martiriul sfântului Ştefan, uciderea sfântului 
Apostol lacob, martiriul sfinţilor Apostoli Petru și Pavel. „Codul portocaliu” de atenţionare divină al vremurilor 
biblice stă sub semnul Crucii Răstignirii lui Hristos şi a tăierii capului Sfântului loan Botezătorul, a cununii de spini 
și a piroanelor, a coastei Domnului străpunsă de suliță și a pietrelor cu care a fost ucis cel dintâi martir creștin. 
„Codul portocaliu” de atenţionare al vemurilor biblice este prin excelenţă perioada apostolică, sub semnul cărora 
şi stă. De aceea Biserica lui Hristos este mărturisită ca fiind peste vremuri și veacuri: „una, sfântă, sobornicească și 
apostolească”. „Codul portocaliu” de atenţionare divină al vremurilor biblice este Naosul Revelaţiei dumnezeiești. 

4. „Codul roșu” de atenţionare divină al vremurilor biblice sau în vremurile biblice, am putea spune că stă sub 
semnul manifestării dreptăţii divine în istoria biblică şi în Eshatologie: potopul cu apă de pe vremea lui Noe, 
pedepsirea Sodomei și a Gomorei de pe vremea lui Lot, înecarea egiptenilor în Marea Roșie și a răzvrătiţior Core, 
Datan și Aviron în adâncurile pământului; sfâșitul cumplit al neascultătorului rege Saul și al răzvrătitului Abesalom, 
fiul lui David, ca și al idolatrilor Ahab și Izabela sau al lui lrod cel mâncat de viermi. Tot aici ar mai avea loc robia 
asiriană cea fără de întoarcere și distrugerea regatului lui Israel şi robia babiloniană și pedepsirea temporară a 
regatului lui luda; ca și dărâmarea Ierusalimului de către romani profeţită de către Mântuitorul nostru lisus Hristos 
- ca lucruri petrecute în trecut — ; dar și sfârșitul lumii dimpreună cu peceţile, trâmbiţele și potirele din cartea și 
perioada Apocalipsei - cu privire la prezent și la viitor - ; toate culminând cu Înfricoşătoarea Judecată de Apoi.„Codul 
roşu” de atenţionare divină al vremurilor biblice, stă, credem noi, sub semnul teologiei istoriei și al Eshatologiei, 
Eshatologia universală fiind cea care judecă istoria, precum Eshatologia particulară ne judecă viaţa. „Codul roşu” 
de atenţionare al vremurilor biblice, deschide ușile împărăteşti ale Altarului Revelaţiei dumnezeiești. 

Exemple de,„coduri” divine de atenţionare, ar putea fi ploile cu apă ale potopului căzute peste omenire și ploaia 
de foc şi pucioasă căzută peste Sodoma și Gomora; cele zece plăgi din Egipt și cele șapte potire ale mâniei lui 
Dumnezeu din Apocalipsă; grindina din Egipt și grindina din Apocalipsă (8, 7; 11, 19; 16, 21); lăcustele din Egipt 
şi lăcustele din cartea proorocului loil (1, 4) și din Apocalipsă (9, 3). Tot exemple de „coduri” divine de atenţionare 
ar mai putea fi cuvintele profetice: „Și tot pământul va fi mistuit de văpaia mâniei Mele” (Sofonie 3, 8); „Căci iată 
vine ziua care arde ca un cuptor: (Maleahi 3, 19); cuvintele evanghelice:„Rugaţi-vă să nu fie fuga voastră iarna sau 
sâmbăta” (Matei 24, 20) și cele apostolice: „Pământul cu tot ce este pe el de istov va arde” (II Petru 3, 10). 

„Codul” divin de atenţionare și de îndreptare prin pocăință, este adevăratul „Cod”al Bibliei! 


2 Învierea 


MOȘTENIREA DUHOVNICEASCĂ 
A PĂRINTELUI TEOFIL PÂRÂIAN 


Arhimandrit SIMEON STANA 


E îndeobşte remarcat faptul că personalitatea Părintelui Teofil Pârâian a reprezentat un reper pentru mulţi creștini, 
mai mult sau mai puţin angajaţi în viața duhovnicească, însă pentru mai toţi el a constituit un semn divin, un mesaj 
„oupav60ev”, adică venit din cer, pentru că rar s-a mai întâlnit în istoria bisericească o personalitate cu un asemenea 
volum spiritual și caracteristici, cu o consecvență a viețuirii şi forță a mesajului evanghelizator precum acesta. 

Am încercat, ori de câte ori am avut prilejul, să evidenţiez acele elemente caracteristice pentru viaţa Părintelui 
Teofil Pârâian, care, din punctul meu de vedere, au fost și vor rămâne punctele forte ale personalităţii acestuia, 
reperele de substanţă pentru tot ceea ce înseamnă viața duhovnicească, viaţa creștină. 

Încă de tânăr, precum orice om aflat la o vârstă şi o răscruce a vieţii, am căutat și mi-am dorit să cunosc modele 
de vieţuire, chipuri bune de urmat în viață, exemple de personalități împlinite prin lucrarea lor de-o viaţă. Nu 
pot nega faptul că Dumnezeu intervine, călăuzește, chiar poartă în braţe, sau calcă peste ape, cu un scop definit, 
acela de a îndrepta și de a așeza pe fiecare om pe drumul vieţii sale. Am simțit lucrul acesta încă din adolescenţă 
şi într-un mod aparte din momentul în care l-am cunoscut pe Părintele Teofil. Este atât de uimitor să constaţi că 
Dumnezeu nu se folosește de efecte sonore sau luminoase pentru a impresiona într-o astfel de întâlnire şi comuniune 
a sufletelor, ci altoieşte viața unuia pe a celorlalţi, într-o manieră atât de firească și neexuberantă, încât totul și 
toate par atât de naturale, de simple și de firești, cum în general nu ne închipuim. Spun acestea, deoarece viaţa 
călugărească în general şi viața cu vreo infirmitate fizică ne inspira senzaționalul, ne trimite cu mintea și simţirea 
spre trăiri excepţionale, spre raportări extreme. 

La Părintele Teofil Pârâian, toate erau și se descopereau atât de fireşti, atât de lipsite de nestingherit, inspirau 
de-a dreptul familiaritate, prietenie. Nu întâmplător, am dorit întotdeauna să-l prezint tuturor pe Părintele Teofil 
Pârâian, ca pe „un anormal, atât de normal”. Mai precis, având în vedere starea de handicap, infirmitatea existentă 
prin lipsa vederii, care probabil i-ar fi restrâns și indus viaţa într-un spaţiu și mod de desfășurare înguste, datorită 
angajării responsabile şi ferme într-o viaţă creștină superioară, a determinat construcţia unei personalități şi prin 

aceasta a unui veritabil mesaj evanghelic, care, în ultimă instanţă l-a descoperit și impărtășit lumii pe Domnul cel 
înviat din morţi, pe lisus Hristos, Mântuitorul și Binefăcătorul sufletelor noastre. 

Într-o lume care neagă şi minimalizează tot mai intens prezenţa şi lucrarea lui Dumnezeu, Părintele Teofil 
reprezintă una din acele mărturii care nu-ţi îngăduie să tăgăduieşti prezenţa și lucrarea Duhului Sfânt. Cuvântul 
său, fie din predica sau conferințele susținute, din cuvântări ocazionale sau sfaturile duhovnicești de la spovedanie, 
iar mai presus de toate acestea, însăşi vieţuirea sa, chiar simpla prezenţă la slujbele din mănăstire sau peregrinările 
prin ţară, căutându-i pe tinerii vrednici de pocăință, adică de viață creștină superioară, precum Tatăl Cel ceresc s-a 
aflat în căutarea fiului rătăcit, revela tuturor o făptură duhovnicească împlinită, un călugăr care îţi rânduise viața 
după reperele patericale și evanghelice, iar într-un mod atât de prozaic, cum obișnuia să se autocaracterizeze, un 
„om de treabă”. 

Era nota proprie care și-o acordase, pe deplin îndreptăţit, neîngăduind vreunuia, după o socotinţă și străveche 
judecată românească și ardelenească, unde oamenii erau chemați și stăruitor îndemnați să aibă o viață și o purtare 
statornicite în credinţă (...astani-i Legea...) şi dreptate, să pună la îndoială cuvântul și caracterul unui creştin, înde- 
osebi al unui călugăr (zicea mama Părintelui într-o vizită la mănăstire... dacă nu-i om de treabă, apăi nu are ce căuta 
aici...). Se poate remarca astfel, că edificiul unei personalități se construia de acasă, din familie, din moștenirea 
genetică și morală a părinţilor, care pe întreg parcursul unei vieţi reprezentau repere, modele și variante de împlinire. 

Cât de antagonic și antihristic, se poate observa în societatea contemporană, cum oamenii sunt îndemnați, 
chiar stăruitor, prin suma de norme legislative sau punitive, să-și renege sau să-și lepede copiii, motivat medical, 
atât din pricina infirmităţilor sau malformaţiilor descoperite precoce, cât și din păruta abundență a populaţiei, 
negând şi nesocotind fundamental dreptul declarat la viaţă, prin voinţa divină. lată unul din motivele pentru care 
Părintele Teofil Pârâian poate fi socotit un „semn ceresc“, prin prisma evidenţierii valorii vieţii unui om, a împlinirii 
acestuia în viața pământească și cu cât mai mult în cea cerească, indiferent de infirmităţile fizice sau psihice care 
caracterizează vremelnic făptura umană. Putem sesiza, în acest context, nota sensibil mustrătoare, în raport cu 
caracteristicile şi viaţa Părintelui Teofil Pârâian, a acelora care nu vor să recunoască dreptul la viaţă al ființei umane, 
fie ea determinată și de infirmități. 

Din altă perspectivă, tocmai aceste caracteristici specifice persoanei Părintelui Teofil Pârâian, au devenit și 
consider că vor reprezenta pe viitor, borne de raportare pentru mulţi, reechilibrând judecăţi și procese ale conștiinței, 
prin restabilirea normalului în viața și în gândirea fiecăruia dintre noi. Prin Părintele Teofil Pârâian redobândim 
echilibrul, reevaluăm normalul, actualizăm logica și raportul hristic. 

Un alt element fundamental al moștenirii spirituale a Părintelui Teofil Pârâian este practica zilnică, neîncetată 
am zice, de a se împărtăşi cu Trupul şi Sângele Domnului. Această rânduială pe care și-a însușit-o și şi-a statornicit-o 
Părintele Teofil, a fost pentru unii pricină de scandal, cum obișnuia Sfântul Apostol Pavel să caracterizeze anumite 
situații, iar pentru alţii era semnul normalităţii. Afirm acestea, tocmai având în vedere Scriptura și Tradiţia Bisericii 
lui Hristos, practica acelor comunităţi creștine şi apostolice primare, iar peste toate acestea, râvna și bucuria de a 
petrece neîncetat cu Domnul Hristos, de a-și împlini rostul de nevoitor şi de călugăr. Ori, tocmai gândul acesta l-a 
afirmat și urmat Părintele Teofil de nenumărate ori, lăudând viețuirea călugărească ce reprezintă forma cea mai 
înaltă, superioară, de vieţuire a unui creștin, adică de a fi kaAGyepoc (bătrân frumos), de a deveni un om, un bătrân 
cu vieţuire și chip frumos. În consecinta, bătrânul cu vieţuire frumoasă dobândea această frumuseţe de la Hristos, 
în chip deosebit prin împărtășirea cu Sfintele Taine, cu Trupul și Sângele Domnului nostru lisus Hristos, iar viețuirea 
cea frumoasă era rodul prezenţei Domnului în viaţa călugărului, întărindu-l în lupta cu răul, cu firea nestrunită, 
făcându-Se reazem și mângâiere în ispite şi în necazuri. 

Participarea zilnică la Sfânta Liturghie, adică la Ospăţul credinţei, la Cina Domnului, implica, în mod firesc, și 
împărtășirea cu Sfintele Taine, scopul însuși al celebrării euharistice. Această practică a urmat-o Părintele Teofil 
pe întreg parcursul vieţii sale, evidențiind comunităţii bisericeşti logica, firescul și scopul existenţei Bisericii în 
lume, adică actualizarea întrupării lui Hristos cu fiecare generaţie și comuniunea de prezenţă și har cu Acesta, prin 
intermediul dumnezeieștii Împărtăşanii. 

Mesajul vieţuirii Părintelui Teofil, îndeosebi al practicii împărtășirii zilnice cu Trupul şi Sângele Domnului, reflecta 
pentru numeroși creștini, inclusiv călugări, ceea ce numeam mai sus, semnul normalităţii, al actualizării practicii 
fireşti și primare a Bisericii lui Hristos, iar pentru generaţiile contemporane, redobândirea Darului nenegociat al 
mântuirii prin Hristos. 

lată câteva repere din viaţa Părintelui Teofil Pârâian, puncte esenţiale pentru oricine îşi doreşte să își edifice o 
viață creştină, o viaţă caracterizată prin nota filocalică a iubirii de bine şi de frumos, o viață determinată de firesc, 
de normal. 

PROTOPOPIATUL FĂGET ŞI MAREA UNIRE (11) 


Prof. dr. DUMITRU TOMONI 


IV. Spre Alba-lulia 

Ideea convocării unei adunări naţionale plebiscitare se conturează după sfârșitul războiului și eşecul tratativelor 
româno-maghiare de la Arad din 13-14 noiembrie 1918. De aceea, a doua zi după eșuarea tratativelor de la Arad, 
la 1/15 noiembrie 1918, Consiliul Naţional Român Central trimite o Circulară către toate consiliile naţionale jude- 
ţene prin care dispunea ca în termen de 12 zile să se facă în toate cercurile electorale ale judeţelor (comitatelor) 
Transilvaniei, asupra cărora Consiliul Naţional Român Central își exercita autoritatea, alegeri de deputaţi cercuali 
pentru Marea Adunare Naţională Română, ce urma să fie convocată în scurt timp.!. 

Alegerile urmau să se desfășoare potrivit legii electorale din 1910, pe circumscripţii, în toate localităţile desem- 
nate a fi centre electorale. Numărul deputaţilor să fie de cinci, aleși potrivit votului universal deschis. De asemenea, 
se preciza, ca fiecărui deputat ales să-i fie înmânat un „credenţional”, care să cuprindă și numele celorlalţi deputaţi 
aleși în circumscripţia dată și să fie subscris de președinte, notar și de toţi bărbaţii de încredere ai comunelor din 
circumscripţia respectivă. Totodată, Circulara mai solicita ca documentele de alegere, procesele-verbale, semnate 
de preşedinte, notar și de toţi bărbaţii de încredere ai adunărilor electorale să conţină locul și ziua alegerii, numele 
comitetului şi cercului electoral, rezultatul constituirii, constatarea că votarea şi alegerea deputaţilor se va face pe 
baza sufragiului universal, numele celor cinci deputaţi, cu menţionarea ocupaţiei și a domiciliului fiecăruia etc. 
Toate aceste documente urmau să fie trimise la Arad lui Ștefan Ciceo Pop. 

Alegerea delegaților cercuali în toate cercurile electorale urma să se facă cel mai târziu până în 14/27 noiembrie 
1918. Începând cu 15/28 noiembrie, delegaţii trebuiau să fie pregătiţi, inclusiv cu alimente pentru câteva zile, pen- 
tru a pleca spre locul de ţinere a adunării. Marea Adunare Naţională trebuia „să întruchipeze în mod cât se poate 
de demn și norocos toate straturile naţiunii noastre democratice”, să fie emanaţia întregii naţiuni și să cuprindă 
intelectuali, comercianţi, industriaşi dar și ţărani și muncitori fruntași. 

În aceeaşi zi de 2/15 noiembrie 1918, Consiliul Naţional Român invită la Marea Adunare Naţională Română 
pe toţi episcopii români din Ardeal şi Banat, pe toţi protopopii şi câte un trimis al fiecărui consistoriu şi capitlu, al 
reuniunilor învăţătoreşti confesionale române şi al institutelor și școlilor medii. Trimișii instituţiilor mai sus amintite 
trebuiau să aibă și ei câte un credenţional din partea instituţiei respective”. 

Cele două documente vor fi comasate și incluse în textul Convocării Marii Adunări Naţionale elaborat de Consiliul 
Naţional Român Central în 7/20 noiembrie și dat publicităţii a doua zi în ziarul, Românul” din Arad, care s-a tipărit 
într-un tiraj sporit pentru a ajunge în cele mai îndepărtate locuri din Ardeal și Banat. „Istoria ne cheamă la fapte 
- preciza importantul document - Mersul irezistibil al civilizaţiunii omenești a scos neamul nostru românesc din 
întunericul robiei la lumina cunoștinței de sine. Ne-am trezit din somnul de moarte și vrem să trăim alături de 
celelalte naţiuni ale lumii, liberi și independenţi”? Convocarea afirmă explicit că „națiunea română din Ungaria 
şi Transilvania vrea să-i hotărască însăşi soarta sa de acum înainte” În acest scop se convoacă o Mare Adunare 
Naţională la Alba Iulia, „cetatea istorică a neamului românesc”, în ziua de 1 Decembrie 1918 st.n. 

Erau chemaţi la Marea Adunare Naţională de la Alba lulia episcopii români din Ungaria și Transilvania; toţi 
protopopii în funcţie ai celor două confesiuni românești; câte un trimis al fiecărui consitor și capitlu; câte doi trimiși 
ai societăţilor culturale (Astra, Fondul de teatru, Asociaţiunea Arădeană etc.); câte doi trimiși din partea fiecărei 
reuniuni de femei; câte un reprezentant de la fiecare institut teologic, pedagogic, școală medie şi școală civilă; 
câte doi delegaţi de la fiecare reuniune învăţătorească; câte un ofiţer și un soldat de la fiecare secţiune judeţeană 
a gărzilor naţionale; câte doi delegaţi de la fiecare reuniune de meseriași; câte doi trimişi din partea tinerimii 
universitare, de la fiecare instituţie de învăţământ superior; toate circumscripțiile electorale urmau să trimită la 
adunare câte cinci delegaţi aleși. O prevedere specială se referea la delegaţii Partidului Social- Democrat Român, 
al căror număr era nelimitat“. 

Componenţa Marii Adunări Naţionale Române era prezentată și într-o „Întâmpinare” datată 9/22 noiembrie 
1918, care preciza că,nu este îngăduit să lipsească nici reprezentanţii așezămintelor noastre financiare” și îndemna 


1 1918 la români. Documentele Unirii, vol. VIII, coordonatori: Ştefan Pascu şi lon Popescu-Puţuni, Bucureşti, Edit. Ştiinţifică 
şi Enciclopedică, 1989, p. 2-4 (în continuare: 19178 la români. Documentele Unirii, vol. VIII...) 

2 Ibidem, p. 4-5 

3 „Românul”, (Arad), an. VII, nr. 10 din 8/21 noiembrie 1918 

4 Stefan Pascu, Marea Adunare Naţională de la Alba Iulia, Cluj, 1968, p. 364 

băncile să delege „câte un reprezentant ca astfel hotărârea măreaţă ce se va lua să fie expresiunea și mai fidelă a 
dorinţei și voinţei factorilor competenţi ai poporului nostru din Ardeal și Ungaria”?. 

Erau reprezentate astfel toate clasele și păturile sociale, toate instituţiile culturale, economice și bisericești. 
Delegaţilor aleși urmau să li se înmâneze mandate — credenţionale, împuterniciri, plenipotenţe — semnate de pre- 
ședintele și notarul adunării respective și de cel puţin două persoane de încredere din cadrul comunităţii locale. 

La 21 noiembrie 1918 și bănăţenii cunosc textul convocării Marii Adunări Naţionale, tipărit de ziarul,„Românul” și 
preluat apoi de toată presa românească. Cele zece zile ce despart convocarea de întrunirea Marii Adunări Naţionale 
au fost cele mai entuziaste și mai emoţionante din istoria modernă a Banatului. Starea de spirit, însufleţirea și dorinţa 
de unire se văd și din conţinutul credenţionalelor și mandatelor încredințate reprezentanţilor Banatului. Organizatorii 
adunării au hotărât să tipărească credenţionale tipizate care urmau doar să fie completate, dar acestea au ajuns 
numai în localităţile mari ale Banatului. De aceea, în majoritatea localităţilor din Banat, conţinutul credenţionalelor 
reflecta gândirea, frământarea, entuziasmul și credinţa comunităţilor locale că participă la realizarea unui act 
istoric. Ele exprimă spiritul patetic, înflăcărat, mobilizator caracteristic discursului românesc de la 1918, inspirat 
de „duh naţional”. 

Astfel, „comuna Povergina - situată în nord-estul judeţului Timiş - se declară solidară cu interesele pur româ- 
neşști și consimte cu Consiliul Naţional Român din Transilvania și ţara ungurească, pentru unirea tuturor românilor 
într-un singur stat liber și independent.* 

Urmând îndemnul convocării, şi făgeţenii îşi vor desemna delegaţii pentru Alba Iulia. La 14/27 noiembrie 1918 
se întruneşte la Făget adunarea electorală a cercului electoral Făget/Birchiş, prezidată de protopopul Sebastian 
Olariu. Adunarea alege cu unanimitate de voturi drept delegaţi pe George Gârda, Victor Feneşiu, şi Vasile lancu 
din Făget, iar ca supleanţi pe loan Stoian din Sinteşti, Dumitru Bejinar din Bujor şi Solomon Togerescu din Curtea”. 

În aceeaşi zi Reuniunea de cetire şi cântare a plugarilor români din Făget îl alege pe învățătorul Dănilă Iliţiescu 
s-o reprezinte la Alba lulia$, iar Reuniunea învăţătorilor greco-ortodocşi din protopopiatul Făgetului îi desemnează 
pe învățătorii loan lonaşi din Margina şi Traian Mihailovici din Sinteşti*. În următoarele 3 zile s-au făcut astfel de 
alegeri în marea majoritate a localităţilor din Protopopiatul Făget. Din cauza situaţiei speciale existente în Banat, 
formularele tip de credenţionale nu au putut ajunge în toate localităţile din zona Făgetului pentru a fi completate. 
De aceea unii delegaţi au plecat la Alba lulia cu „Mandate” sau „Credenţionale” scrise de mână şi redactate sub 
presiunea trăirilor efective!0. 

Locuitorii comunei Săceni îl împuternicesc pe învățătorul Trifon Lugojanu să-i reprezinte la Alba lulia și să 
exprime,,neclintita” dorinţă „de a ne alătura și contopi în hotarele României”!!. În aceiași termeni erau concepute și 
credenţionalele înmânate reprezentanţilor comunelor Sărăzani, Bujor [azi Traian Vuia] și Botinești. Dacă delegatul 
localităţii Brănești putea „să se folosească de dreptul său, după libera voinţă”, celui din Bucovăţ i se cerea să repre- 
zinte în mod demn interesele celor care l-au ales. Locuitorii din Făget, Fărășești, Margina, Sinteşti, Mâtnicu-Mic și 
Surducu-Mic îşi mandatează delegaţi să reprezinte interesele românilor din aceste localităţi ,în deplină putere” În 
schimb, cei din Breazova, Coșava, Curtea și Drăgsinești solicită doar să fie reprezentaţi „la marea adunare istorică 
a naţiunei române”!?. 

Cu speranţa şi bucuria înfăptuirii marelui ideal naţional au plecat şi reprezentanţii românilor din Protopopiatul 
Făget la Alba Iulia. Alături de majoritatea delegaţiilor din Lugoj şi cei din zona Făgetului au plecat spre Alba lulia 
în 30 noiembrie 1918, cu un tren special din Lugoj, format din şase vagoane şi împodobit cu steaguri tricolore'?. 
Seara, au participat la întrunirea delegaţiilor bănăţeni organizată în sala restaurantului „Dacia” din Alba Iulia, sub 
preşedenţia lui Aurel Cosma, unde s-a hotărât să se susţină unirea fără condiţii cu România, pe baza principiilor 
democratice!'?. 

Cu toţii realizau marea semnificaţie a momentului. Semnificative în acest sens sunt și consemnările fruntașului 
bănăţean Valeriu Braniște: „Un fior sfânt cutremură astăzi toate inimile româneşti la gândul măreţei adunări de 


5 1918 la români. Documentele Unirii, vol. VIII, ... p.7 

6 Făurirea statului naţional unitar român. Contribuţii documentare bănăţene. 1914-1919, coordonator loan Munteanu, 
Bucureşti, 1983, p. 185 

7 Ibidem, p.151 

8 1918 la Români, vol.X, 1989, p.132 

9 Ibidem, p.57 

10 loan Munteanu, Mișcarea naţională din Banat 1881-1918, Timişoara, 1994, p. 251 (în continuare: loan Munteanu, Mișca- 
rea naţională...) 

11 Dumitru Tomoni, Nord-estul Banatului și Marea Unire. Contribuţii documentare, Timişoara, Edit. Mirton, 2003, p. 61-81 

12 Ibidem 

13 „Drapelul”, an XVIII,nr.123 din 17/30 noiembrie 1918, p.3 

14 loan Munteanu, Mişcarea naţională. .., p.256; vezi şi Vasile Netea, Ozi din istoria Transilvaniei 1 decembrie 1918, Bucureşti, 
Edit. Albatros , 1970, p.150. 

la Alba lulia, unde după veacuri de patimi și robie este chemat poporul românesc să-și proclame libertatea sa 
naţională. Va fi o zi istorică, o zi neuitată în viaţa poporului, o zi de la care se va data o nouă epocă. O zi pe care o 
vor aminti urmașii îndepărtați cu evlavie și admiraţi”?. 

Şi pentru delegaţii românilor din Protopopiatul Făget prezenţa la Alba lulia n-a fost doar un act de voinţă și 
responsabilitate, ci și unul de curaj. Atât trupele maghiare, cât și cele sârbești, care, potrivit Convenţiei de Armistiţiu 
de la Belgrad, primiseră mandat din partea Antantei de a intra în Banat, au împiedicat prin toate mijloacele plecarea 
spre orașul unirii. Din cauza trupelor sârbești, delegaţia din Bujor a trebuit să meargă pe picioare până la gara llia'€. 
Şi delegaţia comunei Fârdea, formată din 11 persoane, în frunte cu preotul George Garoiu, a folosit căi lăturalnice 
de frica jandarmilor unguri. „Când prin noiembrie 1918 se răspândise vorba că românii din Ardeal şi Banat vor fi 
chemaţi la o mare adunare la Alba lulia, în care adunare să se hotărască alipirea acestora la patria mamă, însufleţirea 
a fost mare. Deşi cam departe de linia ferată, totuşi 11 persoane în frunte cu preotul George Garoiu au mers la 
această adunare. Pare că nu ne venea a crede că vom scăpa de sub jugul ungurilor. Când însă gara Ilia-Mureşana, 
unde a trebuit să aşteptăm mai mult pare, ne-am întâlnit cu alte grupe de români cari mergeau şi ei ca şi noi la 
Alba lulia, cântând cântece patriotice, ne simţeam transpuşi pe altă lume...De la Făget până la Ilia ne-a fost mai 
frică. La Ilia s-au adunat coruri din diferite părţi care numai cântece patriotice au cântat. Săltau inimile de bucurie. 
Deşi era vreme urâtă, nimeni nu regreta”!/. De la Poieni a plecat doar Filimon Bublea, deși doreau și alţii, dar,„nu 
îndrăzneau a se expune pericolului ce-i aștepta din partea maghiarilor, dacă România nu câștiga. A trecut în mod 
clandestin prin munţi și pe văi de frica gărzilor ungurești ce păzeau să nu treacă românii la Alba lulia”'8. Așa cum 
se cerea și în convocarea publicată în ziarul „Românul” din Arad, pe lângă delegaţii cu drept de vot, au participat 
la Marea Adunarea Naţională zeci de mii de români. Numărul exact al participanţilor din Protopopiatul Făget a 
rămas necunoscut, pentru că ei nu mergeau în mod oficial, „ci din prea mare dor de unire”'?. 

Printre cei 1228 de delegaţi ce au votat la 1 decembrie 1918 unirea Transilvaniei, Banatului, Crișanei și Maramu- 
reșului cu România, s-au aflat și Victor Feneşiu, George Gârda, Vasile lancu, Dănilă Iliţiescu, Sebastian Olariu (Făget), 
Constantin Coronţiu (Bichigi), loachim Florescu (Povergina), Petre Cernescu (Bătești), losif Capotescu (Brănești), 
loan Lăpugean (Breazova), Petru Lazăr (Bucovâăţ), Adam Iliescu (Coșava), Eugen Sudreșian (Coșteiu de Sus), loan 
I. Caba (Curtea), Simeon lonașiu (Margina), Pantelie Babescu (Mâtnicu Mic), Traian Mihailovici (Sintești) etc. Şi ei 
credeau că va începe o nouă eră în istoria românilor. Dând glas acestor trăiri, ziarul, Drapelul” consemna:„Am înviat! 
Suntem și vom fi. De acum încolo, prezentul și viitorul este în mâinile noastre. Ne vom ocârmuli prin noi înşine și 
singuri vom decide de destinele noastre”%. 


V. Delegaţi şi participanţi la Marea Adunare Naţională de la Alba-lulia 
— FIŞE BIOGRAFICE — 


IOAN ARDELEAN (1892-1973) 

S-a născut în localitatea Băsești, azi Begheiul Mic, la 19 mai 1892 . Aici va face şi 
şcoala primară și tot aici se va îndeletnici până la moarte cu ocupaţia de agricultor, 
la fel ca şi părinţii săi. Frământările anului 1918 l-au găsit printre fruntașii localităţii | 
şi de aceea va participa la Adunarea de la Alba Iulia. Se va stinge din viaţă la vârsta 
de 81 de ani, în 14 aprilie 1973 și îşi doarme somnul de veci în cimitirul sătesc. 


j 
N PO 
15 Ne cheamă libertatea naţională, în „Drapelul”, an.XVIII, nr. 122 din 15/28 noiembrie 1918, p.1, vezi şi Valeriu Branişte, De 
la Blaj la Alba Iulia, Timişoara, Edit. Facla, 1980, p. 383 
16 MBT, Fond llieşiu, dosar Bujor, nr. 31 
17 Ibidem, dosar Fârdea, nr.78 
18 Ibidem, dosar Poieni, nr.150 
19 Ibidem, dosar Fărăşeşti, nr. 78 
20,„Drapelul” an. XVIII, nr. 124 din 20 noiembrie/3 decembrie 1918, p.1 

TRIFON ARDELEAN (1868-?) 

S-a născut în localitatea Surducu Mic, la 1 octombrie 1868, într-o familie de ţărani gospodari. Datorită prestigiului 
de care se bucura în rândul consătenilor, la 14-27 noiembrie 1918 va reprezenta satul la adunarea cercului electoral 
Făget — Birchiş, în calitate de „bărbat de încredere”, adunare ce va alege delegaţii pentru Alba lulia. Peste două zile, 
va fi notarul adunării locuitorilor din Surducu Mic, convocată pentru alegerea delegatului cu drept de vot la Marea 
Adunare Naţională de la Alba Iulia, din 1 Decembrie 1918. După realizarea Marii Adunări se va muta, împreună cu 
familia, din Surducu Mic. 


PANTELIMON BABESCU (1878-1953) 


S-a născut în Mâtnicu Mic, la 27 iulie 1878, într-o familie de ţărani 
gospodari. Educat în cultul muncii, după absolvirea celor patru clase primare 
la şcoala confesională română din localitate, continuă tradiţia familiei, deşi 
 valucra şi la turnătoria de fontă din Nădrag, pentru a-şi întreţine familia cu 
| cei şapte copii. În toamna anului 1918 devine membru al Gărzii Naţionale 
e Române din Mâtnicu Mic. Datorită prestigiului de care se bucura în rândul 
 consătenilor, aceştia, în adunarea comunală din 14/27 noiembrie 1918, îl 
mandatează,„ca la Marea Adunare Naţională Română în deplină putere să 
reprezinte poporul român din comuna Mâtnicu Mic”. Şi după înfăptuirea 
unirii va continua activitatea obștească, făcând parte din Comitetul de 
Reformă Agrară al notariatului din Gladna Română. În anul 1931, împreună 
cu un alt consătean solicită audienţă atât la primul ministru Nicolae lorga, 
cât şi la Regele Carol al II-lea, pentru a rezolva o problemă importantă 
pentru şcoala din localitate. Demersurile au fost încununate de succes, 
astfel că o clădire ce aparținuse fostului moșier este transformată în local 
de școală. Se va stinge din viaţă la 15 ianuarie 1953. 


IOSIF BARBONI (1883-1937) 


S-a născut la Susani, în anul 1883 într-o familie de gospodari înstăriți. 
Urmează şase clase la școala confesională română din localitate. Se va înde- 
letnici tot cu munca câmpului, deși va îndeplini timp de 10 ani și funcţia 
de primar în Jupani. Evenimentele anului 1918, absolut dramatice pentru 
locuitorii din această localitate, îl vor găsi pe Iosif Barboni în funcţia de 
primar. Ca o recunoaștere a aprecierii de care s-a bucurat, el va reprezenta 
comunitatea din Susani la adunarea de la Alba Iulia. Se stinge din viaţă la 
21 mai 1937, la Susani. 


TRANDAFIR BIREESCU (1879-1962) 

S-a născut în satul Surducu Mic, în anul 1879 într-o familie de ţărani. Va urma cursurile școlii primare din sat, și tot 
aici va rămâne până la sfârșitul vieţii, ocupându-se cu agricultura. In toamna anului 1918 ia parte la evenimentele 
petrecute în zona Făgetului și se alătură delegaţiei care va participa la Adunarea de la Alba Iulia. Se stinge din viaţă 
la vârsta de 83 de ani, în ziua de 8 iunie 1962 și va fi înmormântat în cimitirul sătesc. 

FILIMON BUBLEA (1886-1955) 


S-a născut la 2 ianuarie 1886 în localitatea Poieni, în familia ţăranilor Anişca şi losif Bublea. Deși nu făcuse decât 
două clase primare la școala confesională română din localitate, era un om destoinic, fiind interesat de evoluţia 
social-politică a românilor din Banat. Acest interes l-a făcut să înfrunte tot felul de primejdii pentru a putea participa 
la Marea Adunare Naţională de la Alba Iulia. 

S-a stins din viaţă la 3 iulie, fiind înmormântat în cimitirul ortodox din Poieni. 


ION SIMION CABA (1871-1943) 


Exemplu de dăruire și devotament în slujirea şcolii și a neamului său, lon 
Se Simion Caba s-a născut la 23 aprilie 1871, în comuna Chișinău Criș, judeţul 
Ș. n $ Arad, într-o familie de ţărani. Studiile primare le-a făcut în comuna natală, 
: gimnaziul la Beiuş în anii 1882-1886 şi Şcoala Normală la Arad (1887-1890). 
După absolvirea Şcolii Normale, Consistoriul Ortodox Român din Arad l-a 
numit, începând cu data de 1/13 noiembrie 1890, învăţător suplinitor la 
Şcoala Confesională Română din Curtici, judeţul Arad, unde a funcţionat 
până la 31 august 1891. după susţinerea,„examenului de calificaţie învăţă- 
torească”la Preparandia din Arad, la 10 noiembrie 1891 va fi numit învăţător 
la Școala Confesională Română din Curtea, unde va profesa 28 de ani. Din 
24 septembrie 1912 deţinea și funcţia de director al acestei școli. 

Dascăl cu vocaţie și dragoste de cultură, a înfiinţat în Curtea încă din 
primul an de activitate un cor bisericesc de bărbaţi, pe 4 voci, format din 
60-70de plugari. Dorind să transmită această pasiune și elevilor săi, i-a 
atras în această activitate culturală, astfel că, după 13 ani de muncă, în anul 
1903, și-a format un cor mixt pe 8 voci, cu care a colindat Banatul, fiind 
prezent la numeroase reuniuni corale. Corul s-a pregătit pentru a participa 
la Expoziţia din Bucureşti, din anul 1906, dar coriștii nu au primit pașaport 
de la autorităţile maghiare, deoarece corul avea,o ţinută nepatriotică”. De remarcat faptul că, din 105 membri câţi 
avea Reuniunea de muzică și cânt a plugarilor din Curtea, 100 erau foști elevi ai pasionatului învăţător. 

Preocupându-se în egală măsură și de emanciparea economică a consătenilor săi, în anul 1893 a înfiinţat în 
comuna Curtea şi o cooperativă bancară. Încercările de a crea o „Reuniune de înmormântare” şi o „Reuniune pen- 
tru asigurarea vitelor” au eșuat, pentru că autorităţile maghiare au refuzat să aprobe statutele acestor asociaţii, 
motivând-i că și aşa corul din Curtea „îi destul de prea românesc, prea nepatriotic” 

„În decursul celor 28 ani cât am stat în Curtea - avea să consemneze Simion Caba în memoriile scrise în 1943 şi 
aflate încă în manuscris - am avut 23 procese de natură politică, fiindcă am scris la <Tribuna> și <Foaia poporu- 
lui> din Sibiu şi <Drapelul> din Lugoj de o parte, iar de alta, pentru ţinuta românească ce am avut-o în școală, cu 
creşterea şi educarea tineretului din şcoală. În decursul celor 28 ani cât am stat în Curtea, pe lângă cele 23 procese 
politice care m-a costat sumă enormă de speze și cheltuieli banale și hărţuieli neplăcute, am fost și suspendat 
din oficiu [funcţie] de 2 ori, și anume: pentru procesul Memorandumului și pentru că nu aș fi propus [predat] din 
destul limba maghiară în școală” 

Pentru convingerile sale politice — era membru al Partidului Naţional Român - și zelul dovedit în activitatea 
de emancipare culturală și economică a celor de care o bună parte a vieţii și-a legat destinul, în timpul primului 
război mondial, la 29 februarie 1916 a fost concentrat și trimis pe front. Participă la operaţiunile militare din zona 
Orşova-Eșelniţa, iar de la 1 aprilie 1917, pe frontul din Polonia. Îmbolnăvindu-se, va fi trimis la spitalul din Arad, iar 
mai târziu la regimentul din Lugoj. 

Frământările revoluţionare provocate de înfrângerea Puterilor Centrale îl vor determina să se întoarcă în Curtea, 
unde, cu ajutorul foştilor săi elevi, a format Garda Naţională Română din localitate, sub comanda sa până la întoar- 
cerea în Curtea a fiului său Emil. Acesta, având şi gradul de sublocotenent, va prelua conducerea gărzii ce avea 30 
de membri. Datorită prestigiului de care se bucura în rândul locuitorilor din localitatea unde va sta aproape trei 
decenii, învățătorul lon Caba va fi ales delegat la Marea Adunare Naţională de la Alba Iulia, atât din partea comunei 
bisericeşti, cât și din partea Reuniunii de muzică și cânt a plugarilor din Curtea. Va fi unul din mulţii delegaţi ce au 
simţit la 1 decembrie 1918 împlinirea unui vis în care au sperat și pentru care au trudit fără rezerve.„Cu 1 decembrie 


Învierea 9 


1918 — consemna în memorii —, după ce am luat parte ca delegat la adunarea și la actul unirei ţinut la Alba lulia, 
mi-am încheiat toate actele politice și n-am mai făcut parte nici dintr-un partid, am rămas ca membru în Partidul 
Naţional Român în care m-am născut, dar fără ca să mai acţionez în partid și, cu atât mai puţin, nici în altele. 

După realizarea României Mari, fiind considerat un dascăl de excepţie, va fi trimis la cursurile pentru pregătirea 
profesorilor la Universitatea din Cluj şi la Academia de Muzică din Cluj, iar după terminarea acestora, Consiliul 
Dirigent îl va numi la 24 septembrie 1919 profesor şi director la Şcoala de fete din Lugoj. La 1 iunie 1928, prin 
Decret regal a fost numit „maestru cu titlul definitiv în învăţământul secundar” la Liceul Coriolan Brediceanu din 
Lugoj, unde va funcţiona până la 31 august 1934, când se va pensiona. 

Pentru activitatea exemplară desfășurată în învăţământ, timp de 44 de ani — 29 ani ca învăţător confesional și 
15 ani ca profesor de muzică — regele Carol al II-lea îi va acorda distincţiile: Medalia de aur „Răsplata muncii pentru 
învăţământ clasa |, la 13 februarie 1931 și „Răsplata muncii pentru 25 ani în serviciul Statului, fără întrerupere”, la 
10 septembrie 1932. 

După o viaţă zbuciumată, cu realizări demne de admiraţia urmașilor, moare în anul 1943 la Deva, unde se 
stabilise după pensionare. 


IOSIF CAPOTESCU (1888-1974) 


S-a născut la 1 mai 1888, în localitatea Brăneşti, într-o familie de ţărani 
gospodari. Nu va abandona niciodată munca câmpului, deși s-a ocupat și 
de comerţ având o prăvălie în localitate. A fost un ţăran harnic şi preocupat 
de educaţia copiilor săi. Nu întâmplător, din cei 9 copii rămaşi în viaţă, 
unul a ajuns preot, altul a devenit ziarist, iar 5 au fost învăţători. În timpul 
primului război mondial a fost prizonier în Rusia. Tot în această perioadă a 
făcut parte din Comisia română pentru recrutarea de voluntari în armata 
română, din rândul prizonierilor aflaţi în Rusia. În toamna anului 1918 
a fost comandantul Gărzii Naţionale Române din Brăneşti. Încrederea 
de care s-a bucurat din partea consătenilor se vede şi din conţinutul 
credenţionalului primit în adunarea locală din 15/28 noiembrie 1918, prin 
„ care era împuternicit,„să se folosească de dreptul său după libera sa voinţă”. 
ş După Marea Unire, datorită lipsei de cadre didactice calificate și 
aprecierii de care s-a bucurat, a funcţionat timp de 5 ani ca învăţător în 
Brăneşti. Între anii 1939-1947 a fost primar al localităţii, remarcându-se prin 
contribuţia la dezvoltarea edilitară a localităţii, prin construirea unei școli şi 
j aunuilocal pentru primărie. Se stinge din viaţă în Făget, la 30 decembrie 
1974, la vârsta de 86 de ani. 


LEONTE CAPOTESCU (1880-1934) 


S-a născut în anul 1880, la Drăgsineşti, într-o familie de ţărani gospodari, 
el însuşi rămânând ţăran toată viaţa. În timpul primului război mondial 
a fost de mai multe ori rănit. După terminarea războiului se întoarce în 
Drăgsineşti, participând la frământările premergătoare unirii. Fără a avea 
mandat, din dorinţa de a vedea un vis devenit realitate, va participa la 
Marea Adunare de la Alba Iulia, din 1 Decembrie 1918. Moare la 22 decem- 
brie 1934, în satul său natal. 


10 Învierea 


DAMIAN CIMPONERESCU (1881-1965) 


Fiul unei familii de ţărani gospodari, s-a născut la 28 februarie 1881, 
în localitatea Gladna Română. După absolvirea a şase clase la școala con- 
fesională română din localitate, se califică în meseria de tâmpla2, fără 
însă a abandona munca câmpului. În același timp desfăşoară şi activitate 
social-politică, participând la manifestările naţional-culturale din zona 
Făgetului. Se bucură de prețuirea consătenilor și a locuitorilor din satele 
învecinate, astfel că în noiembrie 1918 va fi ales atât delegat al comunei 
Gladna Română, cât și delegat supleant al cercului electoral Făget-Birchiş 
la Marea Adunare Naţională de la Alba Iulia. Aceeași activitate intensă va 
desfășura și după realizarea unirii, fiind mereu ales consilier comunal, iar 
între anii 1930-1934 primar al comunei Gladna Română. În această cali- 
tate se va preocupa de buna gospodărire a localităţii și de îmbunătăţirea 
zestrei edilitare. După o viaţă zbuciumată, cu bucurii — a avut doi copii 
și cinci nepoți — dar și cu mâhniri, trece la cele veșnic la 84 de ani, în 15 
septembrie 1965. 


GLIGOR CIURESCU (1883-1951) 


S-a născut în localitatea Mănăştur, la 12 februarie 1883, într-o familie de 
ţărani. Urmează cursurile şcolii confesionale române din localitate, unde ter- 
mină şase clase. Frământările anului 1918 îl găsesc în funcţia de primar al 
localităţii, funcţie pe care o va ocupa şi după Mare Unire .Datorită prestigiului 
de care se bucura în rândul consătenilor, va fi ales în Garda Naţională Română 
din Mănăştur şi va participa la Adunarea de la Alba lulia din 1 decembrie 
1918. Se stinge din viaţă la 2 martie 1951 fiind înmormântat în cimitirul din 
comuna natală. 


IOAN CIURESCU (1897-1942) 


S-a născut în localitatea Sudriaş, în anul 1897, în familia ţăranilor Maria şi Vasile Ciurescu. Urmează şcoala primară 
în comuna natală, unde va rămâne toată viaţa ocupându-se cu munca câmpului. Participă la frământările anului 
1918, fiind prezent la 1 Decembrie 1918 la Alba lulia. Moare la 26 aprilie 1942 şi va fi înmormântat în cimitirul din 
Sudriaş. 


CONSTANTIN CORONŢIU (1884-1968) 


S-a născut în localitatea Leucuşeşti, în anul 1884. Căsătorindu-se în satul Bichigi, la 15- 28 noiembrie 1918, 
locuitorii acestui sat îl aleg pe Constantin Coronţiu delegat pentru Adunarea de la Alba Iulia. După moartea soţiei, 
se va recăsători în Făget, unde va muri la vârsta de 84 de ani, în ziua de 19 mai 1968 şi va fi înmormântat în cimitirul 
ortodox din Făget. 

TRAIAN CRÂȘCIU (1882-1948) 


Țăranul Traian Crâşciu s-a născut în satul Surducu Mic, în anul 1882, în familia ţăranilor Maria şi Drăgoi Crâșciu. 
In același sat va urma și cursurile școlii confesionale române. In toamna anului 1918 se va alătura consătenilor și 
altor ţărani fruntași din localităţile învecinate și va participa la Adunarea de la Alba Iulia. Se stinge din viaţă la 21 
martie 1948 și va fi înmormântat în cimitirul sătesc. 


IOSIF DAMŞA (1868-1948) 


S-a născut în Mănăștur, în anul 1868, într-o familie de ţărani. Urmează cursurile 
„ şcolii confesionale române din localitate, unde termină șase clase. Frământările 
| anului 1918 l-au găsit printre fruntaşii localităţii. Face parte atât din Garda Naţională 
“ Română din Mănăștur, cât şi din delegaţia care a participat la Marea Adunare 
î Naţională dela Alba lulia din 1 Decembrie 1918.Ţăranul losif Damşa se va stinge 
i dinviaţălavenerabila vârstă de 80 de ani, fiind înmormântat în cimitirul comunei 
Mănăștur. 


NICOLAE DAMȘA (1884-1947) 


S-a născut în Băsești, în anul 1884, într-o familie de ţărani gospodari. 

In satul natal va face și școala primară. Va moşteni din familie dragostea pentru pământ, fiind unul dintre ţăranii 
înstăriți din Băseşti. 

In toamna anului 1918 se va alătura delegaților din zona Făgetului fiind prezent la 1 Decembrie 1918 în capitala 
Marii Uniri. A murit în satul natal, la 13 ianuarie 1947. 


GHEORGHE DANCIU 


Ţăran destoinic din Crivina de Sus, l-a însoţit la Alba lulia pe delegatul oficial al satului, Codrean Ştefan Rusu, 
ce a fost ales de comuna bisericească Crivina de Sus, în adunarea din 14/27 noiembrie 1918, pentru a prezenta 
dorinţa de unire a locuitorilor din această mică localitate. După realizarea unirii, ca o recunoaștere a interesului 
manifestat pentru destinul satului său, Danciu Gheorghe va fi ales primar în această localitate. 


NICOLAE DRĂGAN (1869-1950) 


S-a născut în Sărăzani, la 12 aprilie 1869, într-o familie de ţărani gospodari. Deşi a făcut doar trei clase la Școala 
Confesională Română din localitate, a fost un ţăran apreciat şi respectat. În toamna anului 1918 devine un membru 
activ al Gărzii Naţionale Române din Sărăzani, iar la 15/28 noiembrie 1918 este ales delegat al comunei, în mod oficios 
la Marea Adunare Naţională ordinată și convocată de Marele Sfat Naţional Român.'„Cu unanimitate - se specifica 
în mandat - prin rostul delegatului nostru, ne exprimăm dorinţa de a ne alătura și contopi în hotarele României.” 

După marea Unire se va implica în rezolvarea problemelor comunităţii, fiind ales consilier local şi contribuind la 
aplicarea Reformei agrare din 1921 și la construirea unui local de școală. Se stinge din viaţă în ziua de 23 mai 1950. 

ADAM DUMESCU (1890-1963) 


S-a născut în Băsești[azi Begheiul Mic], în anul 1890, într-o familie de ţărani înstăriți . Va urma cursurile primare 
la școala confesională română din localitate, unde va rămâne până la moarte ocupându-se cu munca câmpului. 
A fost atras de mișcarea de emancipare naţională, fiind la 1 Decembrie 1918 între sutele de bănăţeni prezenţi la 
Adunarea de la Alba Iulia. S-a stins din viaţă la 11 septembrie 1963, fiind înmormântat în cimitirul din Begheiul Mic. 


GHEORGHE FAUR (1871-1947) 


S-a născut în localitatea Surducu Mic, în anul 1871, într-o familie de agricultori. Va urma cursurile școlii primare 
din sat, și tot aici va rămâne până la sfârșitul vieţii, ocupându-se cu munca câmpului. Fiind atras de evenimentele 
anului 1918 va participa, alături de alţi consăteni, la Adunarea de la Alba lulia. Se va stinge din viaţă la vârsta de 
76 de ani în 31 octombrie 1947 și va fi înmormântat în cimitirul sătesc. 


PETRU FAUR (1878-1952) 


Agricultorul Petru Faur s-a născut în satul Bichigi, în anul 1878, într-o familie de ţărani. A absolvit șase clase la 
școala confesională română din localitate. Participă la evenimentele anului 1918, fiind membru în Garda Naţională 
Română din Bichigi și alăturându-se delegaților din zona Făgetului prezenţi la 1 Decembrie 1918, la Alba Iulia. 
Moare în anul 1952 și este înmormântat în cimitirul ortodox din localitate. 


DIONISIE FENEȘIU (1860-1950) 


S-a născut în 1860, în Făget, în familia morarului Vichentie Feneș ce avea 11 copii. 
După ce învaţă meseria de tăbăcar la Lugoj, cu sprijinul unui unchi din Ţela (jud. 
Arad) îşi deschide un atelier de tăbăcărie în Făget. Datorită hărniciei și spiritului 
întreprinzător de care a dat dovadă, și-a mărit continuu atelierul, lucrând cu ucenici 
şi calfe, majoritatea tăbăcarilor din Făget învățând aici meseria. În urma acestei 
activităţi rodnice va deveni unul dintre cei mai înstăriți oameni din zona Făgetului. 

Dionisie Feneșşiu a fost şi un susţinător constant al emancipării culturale și eco- 
nomice a românilor din nord-estul Banatului. Nu s-a desfășurat în această zonă 
nici o activitate culturală, socială sau politică românească fără sprijinul - în primul 
rând material - al lui Dionisie Feneșiu. A fost președintele Reuniunii de lectură a 
meseriașilor şi comercianților din Făget, membru fondator al despărțământului 
Făget al Reuniunii învăţătorilor români de la școlile confesionale greco-ortodoxe 
din dieceza Caransebeşului, membru în Consiliul de administraţie al Societăţii de 

"lectură română din Făget (Casina) şi al Institutului de credit și economie „Făgeţeana”, 
membru pe viaţă al Societăţii pentru fondul de teatru român din Făget, membru ordinar al„Astrei”etc. A contribuit 
cu sume importante de bani la construirea de școli, biserici, case parohiale și alte obiective de interes obștesc din 
zona Făgetului. În 1906 a fost principalul susţinător al candidaturii avocatului timişorean Aurel Cosma în cercul 
electoral al Făgetului pentru Parlamentul de la Budapesta. Timp de o săptămână l-a însoţit pe Aurel Cosma în toată 
zona, fiind convins că astfel susţine, de fapt, cauza românilor din această zonă. 

Evenimentele anului 1918 îi întăresc convingerea că se apropia ziua mult așteptată și de către românii din nord- 
estul Banatului. La 14/27 noiembrie 1918 prezidează ședința Reuniunii de cetire și cântare a plugarilor români din 
Făget, ce l-a desemnat pe învățătorul Dănilă Iliţiescu să o reprezinte la Alba Iulia. În aceeași zi participă şi la adunarea 
cercului electoral Făget-Birchiș, care și-a desemnat șase delegaţi pentru a participa la Alba Iulia. Din dorinţa de a 
participa direct la o mare sărbătoare a neamului, se va alătura grupului de delegaţi ce au dus la Alba lulia dorinţa 
de unire a zonei Făgetului. 

După realizarea României Mari, Dionisie Feneșiu va desfăşura aceeași activitate complexă. Împreună cu avocatul 
George Gârda înfiinţează la Făget organizaţia Partidului Naţional Liberal, fiind vicepreședintele acestei organizaţii. 
În acelaşi timp sprijină cu aceeași generozitate numeroase acţiuni culturale, religioase şi obşteşti organizate în zona 

Făgetului. Nici nu se putea organiza o manifestare importantă în această zonă fără sprijinul și implicarea directă a 

lui Dionisie Feneşiu, mai ales că fiul său, Victor Feneșiu, va ajunge primar al Făgetului şi senator al judeţului Severin. 
Ca o recunoaștere a rolului jucat de Dionisie Feneșiu în emanciparea culturală și economică a zonei Făgetului, 

la 9 noiembrie 1922, regele Ferdinand | l-a numit membru al Ordinului „Coroana României în gradul de Cavaler”. 
A murit în anul 1950, în vârstă de 90 de ani şi a fost înmormântat în cripta familiei din cimitirul ortodox al Făgetului. 


VICTOR FENEȘŞIU (1890-1952) 


m D= 


S-a născut la 14 noiembrie 1890, într-o familie animată de profunde sentimente 
patriotice, susținătoare activă a luptei pentru unitatea naţională. După desăvârșirea 
studiilor la Făget, Lipova și Timişoara, se angrenează în vâltoarea frământărilor 
social-politice, continuând tradiţia luptei pentru redeșteptarea naţională. Trăiește 
în 1918 bucuria realizării marelui ideal naţional, fiind membru în Garda Naţională 
Română din Făget și delegat cu drept de vot la Alba lulia. 

Reîntors la Făget, după o călătorie în Italia, Elveţia și Austria, unde ia contact cu 
realităţile europene, este ales primar, contribuind în această calitate la electrificarea 
a " localităţii şi amenajarea parcului din partea românească. O activitate deosebită 
pentru ridicarea economică și spirituală a Făgetului și a întregii zone va desfășura 
” însă, după 1933, cândva fi senator de Severin, în toată perioada guvernării liberale. 
Sprijină material bisericile din Făget, Băteşti, Bucovâăţ, Curtea, ridicarea crucii de 
pe Muntele Mic, amenajarea de școli primare și biblioteci în plasa Făget, săparea 
i defântâni arteziene și activitatea unor societăţi profesionale, culturale și sportive 
; Asociaţia generală a micilor morari din România, Asociaţia de turism și pentru protecţia naturii “Touring - Club 
România”, Comisia de vânătoare a judeţului Severin, Asociaţia foștilor luptători din Gărzile Naţionale Române din 
Ardeal și Banat, din anii 1918-1919, Asociaţia de lectură și corală “Progresul” din Lugoj, etc. 

Va avea o contribuţie deosebită în construirea podului de la Făget, indiscutabil cea mai importantă investiţie 
din perioada interbelică. 

Ca o recunoaştere a acestei activităţi desfășurate pentru ridicarea economică și culturală a Făgetului și Bana- 
tului, guvernul condus de Gheorghe Tătărăscu îi acordă o serie de distincţii: Ordinul “Vulturul României” pentru 
răsplătirea senatorilor și deputaţilor, Medalia “Răsplata muncii” clasa | pentru construcţii școlare, Medalia “Meritul 
comercial şi industrial” clasa |, Ordinul “Coroana României”, etc. 

Datorită prestigiului de care se bucura în Banatva fi ales deputat și în alegerile din noiembrie 1946. Și în această 
calitate contribuie la constituirea corului “Lira” din Făget, la dotarea cinematografului cu aparatură şi mobilier, la 
pavarea centrului localităţii cu piatră cubică. În perioada 1945-1947, prin intervenţia directă la ministrul finanţelor, 
Al. Alexandrini obţine numeroase subvenţii pentru 12 biserici și oficii parohiale, 10 primării și 19 școli. 

Această prodigioasă activitate va fi oprită de vremuri tulburi impuse de baionetele sovietice și activiști fanatici. 

Noile autorităţi comuniste îl arestează la 4 martie 1948 și-l condamnă la doi ani închisoare pentru “crimă de 
sabotaj la adresa statului”. Deşi eliberat după un an și șase luni, se va bucura de o libertate aparentă, fiind supus 
unor presiuni şi ameninţări permanente. În noaptea de 15 august 1952, va fi din nou arestat şi trimis la Timişoara, 
iar de aici la ucigătorul canal, alături de alţi foști deputaţi. 

Îmbolnăvindu-se grav, moare la 30 decembrie 1952 în localitatea dobrogeană Valea Neagră, neavând parte nici 
măcar de un mormânt sau o slujbă religioasă, în ciuda faptului că sprijinise toată viaţa biserica ortodoxă română. 

Ca o recunoaștere a rolului avut în dezvoltarea localităţii, Consiliul Local Făget a hotărât ca o stradă să-i poarte 
numele și un bust dezvelit în centrul orașului să-i imortalizeze imaginea. 


IOACHIM FLORESCU (1870-1923) 


S-a născut la 16 ianuarie 1870, în satul Povergina, unde urmează și cursurile şcolii primare din localitate. A 
crescut într-o familie înstărită de ţărani gospodari, moștenind astfel dragostea pentru munca câmpului. Datorită 
calităţilor sale, adunarea locală din 16/29 noiembrie 1918 l-a desemnat pentru a reprezenta localitatea la Marea 
Adunare de la Alba Iulia. În credenţionalul dat se specifica: „Povergina să declară solidară cu interesele pur româ- 
nești și consimte cu Consiliul Naţional Român din Transilvania și Ţara Ungurească [Banat], pentru unirea tuturor 
românilor într-un singur stat liber și independent 

Se stinge din viaţă la 30 august 1923, în Lugoj. 

IULIUS OCTAVIAN FRANŢESCU (1887-1960) 


S-a născut în anul 1887, la Drăgsinești, într-o familie de ţărani înstăriți. A moș- 
tenit din familie prețuirea pentru pământ, deși după absolvirea școlii primare 
se va califica în meseria de pădurar. Fiind un om întreprinzător, va desfășura și 
o activitate comercială fiind proprietarul unui birt din localitatea Drăgsinești. 
Evenimentele anului 1918 îl vor găsi în primele rânduri ale consătenilor săi, fiind 
unul dintre participanţii la Marea Adunare Naţională de la Alba Iulia. 

Moare la vârsta de 73 de ani, în 1860, fiind înmormântat în cimitirul din Drăg- 
sinești. 


Li 


GEORGE GÂRDA (1879-1948) 


Indiscutabil, numele lui George Gârda figurează la loc de cinste în galeria 
marilor oameni de cultură ai Banatului, ce s-au afirmat prin susţinerea cu cre- 
dinţă și patriotism a luptei pentru înfăptuirea marelui ideal naţional și evoluţia 
modernă a României Mari. 

S-a născut la 17 septembrie 1879 în comuna Mănăștiur unde va urma și școala 
primară, după care în 1892, se înscrie la Liceul maghiar din Lugoj. După absolvirea 
cursului inferior, în anul școlar 1895/1896, se transferă la renumitul liceu românesc 
„Andrei Şaguna” din Braşov, unde îşi susţine și examenul de bacalaureat. Deşi 
la 5 octombrie 1901 începuse audierea cursurilor Politehnicii din Budapesta, 
datorită înclinațiilor sale umaniste abandonează Politehnica, urmând cursurile 
Facultăţii de Drept. Acum își începe activitatea literară și politică, publicând în 
gazeta “Poporul român” de la Budapesta și în ziarul “Drapelul” din Lugoj primele 
poezii în grai bănăţean, schiţe și recenzii, articole politice și dări de seamă asupra 
activităţii Societăţii studenţilor “Petru Maior”, al cărei vicepreședinte a fost ales 
în anul 1903. 

Poeziile dialectale scrise în această perioadă au fost adunate în volumul “Banatu-i fruncea”, care apărea în anul 
1908 la editura ziarului “Poporul român”, cu un cuvânt introductiv al profesorului de dialectologie Iosif Popovici 
de la Universitatea din Budapesta. După apariţia acestui volum nu mai scrie versuri, dar publică numeroase schiţe 
umoristice și cronici politice în “Drapelul”, “Convorbiri literare”, “Semenicul”, “Calendarul Românului” etc. 

În anul 1909 îşi deschide birou de avocatură la Făget, identificându-se cu trăirile şi aspiraţiile oamenilor din 
această zonă, făcând parte din numeroase comitete, asociaţii și societăţi culturale și sociale, devenind un reputat 
cărturar local. În toamna anului 1918 va fi numit comandant suprem al Gărzilor Naţionale din plăşile Făget şi Bir- 
chiș, într-o perioadă deosebit de frământată. La 14/27 noiembrie 1918, adunarea electorală a cercului Făget-Bir- 
chiș prezidată de protopopul Sebastian Olariu îl alege pe George Gârda delegat al acestui cerc electoral la Marea 
Adunare Naţională de la Alba lulia. 

Dorind să reprezinte interesele acestor plaiuri bănăţene, se angrenează în vâltoarea luptelor politice, fiind ales 
deputat în primul Parlament al României reîntregite și chiar secretar al Adunării Deputaţilor. Fiind membru marcant 
al PN.L., va fi ales deputat în Parlament în perioada guvernării liberale, manifestând aceeași poziţie combativă, 
dar principială. În şedinţa Parlamentului din 17 decembrie 1919, în numele întregului grup parlamentar bănăţean, 
George Gârda prezintă patetic dar convingător complexitatea problemelor cu care se confrunta atunci Banatul, în 
aplauzele sincere ale întregii adunări. 

Scrierile sale și activitatea desfășurată definesc atitudinea unui democrat sincer și luptător pentru eliberarea 
naţională și propășirea culturală a Banatului. 

Moare la 23 decembrie 1948, văzându-și realizate doar parţial aceste convingeri. 

PETRU GÂRDA (1886-1951) 


3 Fiul chinezului (primarului) din Mănăştiur s-a născut la 3 mai 1886, în aceeaşi 
|! localitate. Părinţii săi, Gheorghe şi Solomie Gârda, au dat o educaţie aleasă celor 
! doi copii: Petru şi George, viitorul poet dialectal și personalitate culturală și politică 
i marcantă. 
| Petru Gârda a rămas să moștenească gospodăria părinţilor săi, fiind la rândul său 
un înstărit și bun gospodar. Nu întâmplător a fost ales primar al comunei, funcţie pe 
4 careova îndeplini, mai târziu, și fiul său, Titus Gârda, agricultor în aceeași localitate. 
Celălalt fiu, Aurel Gârdar, îşi va desăvârși studiile începute în satul natal, ajungând 
colonel la o unitate militară din Timişoara. 

La 1 Decembrie 1918, Petru Gârda va fi alături de fratele său și de sutele de bănă- 
ţeni la Marea Adunare Naţională de la Alba Iulia. 

Se stinge din viaţă la 2 august 1951 și este înmormântat în cimitirul ortodox din 
Mănăştiur. 


DAMASCHIN GHERGHINA (1862-1936) 


S-a născut în localitatea Surducu Mic, în anul 1897, într-o familie de ţărani înstă- 
riţi. Urmează școala primară în aceeași localitate, unde va rămâne până la moarte. 
Va fi unul din gospodarii de frunte ai satului, bucurându-se de aprecierea consă- 
tenilor. Nu întâmplător el va fi ales președintele adunării ţinute în Surducu Mic, la 
16-29 noiembrie 1918, pentru desemnarea delegatului încredinţat cu mandatul 
de unire. Mai mult, Damaschin Gherghina îl va însoţi pe acest delegat — profesorul 
Samson Crâștiu - la Alba lulia. Se stinge din viaţă la 10 august 1936,la vârsta de 74 
de ani, fiind înmormântat în cimitirul sătesc. 


FILIMON GLAVA (1871-1925) 


S-a născut în anul 1871, într-o familie de ţărani fruntaşi din comuna Curtea. A absolvit 6 clase la școala din 
satul natal. A trudit toată viaţa la munca câmpului, dar a fost preocupat și de evoluţia social-politică a românilor 
din Banat. De aceea a fost un membru activ al organizaţiei locale a Partidului Naţional Român. În toamna anului 
1918 intră în Garda Naţională Română din Curtea și este ales membru în Comitetul Naţional Român din aceeași 
localitate. La 14/27 noiembrie 1918, Reuniunea de muzică și cânt a plugarilor români din Curtea, a cărui membru 
activ era, l-a desemnat pe Filimon Glava să o reprezinte la Alba Iulia. Se stinge din viaţă la 10 februarie 1925, fiind 
înmormântat în cimitirul ortodox din Curtea. 


VASILE IANCU (1854-1922) 


S-a născut în anul 1854 la Făget, într-o familie de ţărani. A moștenit din familie dragostea pentru munca câmpului, 
chiar dacă mult timp a fost și birjarul medicului Scheda, însoţindu-l în vizitele făcute bolnavilor din Făget și satele 
înconjurătoare. Fiind un om harnic şi cunoscut de localnici, adunarea cercului electoral Făget-Birchiș, ţinută în Făget 
la 14/27 noiembrie 1918, sub președinția protopopului Sebastian Olariu I-a ales delegat îndreptăţit și îndatorat 
„a lua parte cu vot decisiv în Marea Adunare Naţională Română, care se va convoca din partea Consiliului Central 
Naţional Român încă în decursul acestui an și la adunările, pe care, eventual, le va convoca în decursul anului 
următor.” Nu se va bucura prea mult de înfăptuirea Marii Uniri, pentru că în 1922 se va stinge din viaţă, dormindu-și 
somnul de veci în cimitirul ortodox al Făgetului. 

IOAN ICLOZAN (1880-1956) 


S-a născut în anul 1880, la Băsești (Begheiu Mic). Participă la frământările anului 
1918 desfășurate în jurul Făgetului, inclusiv la Adunarea Naţională de la Alba Iulia 
din 1 decembrie 1918. Moare la 6 august 1956, fiind înmormântat în cimitirul din 
satul natal. 


IOSIF ICOBESCU (1895-1971) 


S-a născut în Băsești, în anul 1895, într-o familie de ţărani gospodari. Va urma cursurile primare la școala con- 
fesională română din localitate, și tot aici se va ocupa cu munca câmpului. Frământările anului 1918 nu îl vor lăsa 
indiferent, alăturându-se consătenilor săi prezenţi, la Alba lulia la 1 Decembrie 1918. Se va stinge din viaţă la 10 
noiembrie 1971 şi va fi înmormântat în cimitirul sătesc. 


ADAM ILIESCU (1874-1918) 


S-a născut în anul 1874, în localitatea Coșava, unde urmează și școala primară. A fost un gospodar harnic și 
priceput la mai multe meserii, fiind şi tâmplar, constructor de case, cioplitor de traverse din lemn etc. În toamna 
anului 1918 s-a înrolat în Garda Naţională Română din Coșava formată din 15 membri, în frunte cu lon Vălean, fost 
plutonier în armata austro-ungară. La 16/29 noiembrie 1918 a fost împuternicit a reprezenta comuna Coșava „la 
adunarea naţională a naţiunii române din Ungaria și Transilvania”. Va merge la Alba lulia și va vota pentru unire, 
dar, călătorind într-un tren cu vagoane descoperite, se va îmbolnăvi, murind peste o săptămână, la 9 decembrie 
1918, cu regretul mărturisit că nu va putea vedea, înflorirea României Mari”. Este înmormântat în cimitirul ortodox 
din localitate. 


DĂNILĂ ILIŢIESCU (1885-1958) 


S-a născutla 16 mai 1885, în Globu Rău, judeţul Caraș-Severin. Şcoala primară a 
terminat-o în comuna natală, iar la Caransebeş va urma gimnaziul și Școala Normală. 
În 1931, prin examen de diferenţă, va absolvi Liceul“General Dragalina” din Oraviţa. 

După terminarea Școlii Normale a funcţionat ca învăţător la Vărădia, Bichigi, 
Ramna, iar din 1917, la Făget. Aici va desfășura o intensă activitate culturală și 
politică pentru realizarea unităţii naţionale, fiind dirijorul corului “Doina”, ajutor de 
comandant al Gărzi Naţionale Române din Făget, delegat la Alba Iulia din partea 
„Reuniunii de cetire şi cântare a plugarilor români din Făget” etc. În septembrie 1919 
„ vafi numit subrevizor şcolar de control în subrevizoratul Făget. Până în 1926 când 
" seva reîntoarce în locurile natale, Dănilă Iliţiescu a desfășurat o bogată activitate 
„.. spirituală. Va participa în calitate de dirijor al corului”Doina”la toate manifestările 
culturale organizate în zona Făgetului pentru sărbătorirea zilei de 1 decembrie 
sau comemorarea unor momente însemnate din istoria naţională, dovedindu-se 
a fi nu numai un competent dirijor, ci şi un strălucit orator. În mediul fecund al Făgetului îşi va începe şi intensa 
activitate publicistică, fiind un colaborator permanent al ziarului “Gazeta Făgetului” cu articole referitoare la rolul 
școlii și al educaţiei în evoluţia poporului. Va dezvolta aceste idei valoroase în anuarele școlii primare și în cele 11 
numere ale revistei“$coala Noastră”, el fiind în același timp și realizatorul acestor publicaţii făgeţene. Tot la Făget va 
redacta broșura “Sărbători naţionale. Carte pentru poporul nostru”, un adevărat îndrumar de educaţie patriotică. 

În 1926 a fost numit revizor școlar al judeţului Caraș-Severin, stabilindu-se la Oraviţa, unde va continua aceeași 
bogată activitate. Înființează «Banca Populară Caraşul» (1927), editează revista pedagogică lunară «Şcoala Cara- 
șului»(1931), organ oficial al revizoratului școlar din Oraviţa, colaborează la manualul «Geografia judeţului Caraș», 
tipărește lucrarea «Școala Banatului, actualități și perspective»(1932), în care dezvoltă o concepţie pedagogică 
interesantă, rezultat al unor numeroase studii și observaţii și abordează principalele probleme cu care se confrunta 
atunci şcoala bănăţeană. În același timp se va înrola sub faldurile glorioase ale «Astrei», fiind unul dintre cei mai 
apreciaţi conferenţiari. 

În august 1932 a fost numit revizor şcolar al judeţului Timiş-Torontal, s-a stabilit la Timişoara, unde va muri în 
1958, lăsând în urma sa amintirea învățătorului educat în vechea școală, de dascăl și apostol al catedrei și neamului. 
Îşi doarme somnul de veci în Cimitirul Eroilor din Timişoara. 


SIMEON IONAȘIU (1871-1936) 


Dascăl cu vocaţie și dragoste de meseria aleasă, cărturar formator de conştiinţe şi idealuri naţionale, om preocu- 
pat permanent de soarta semenilor săi, Simeon lonașiu s-a născut la 15 decembrie 1871 st.n. în localitatea Sinteşti. 
Rămas orfan de mamă la numai 9 ani, cu sprijinul unor rude, reușește să termine Școala Normală din Caransebeș, 
ajungând învăţător la 18 ani. În 1890 câştigă concursul pentru postul de învăţător la Margina, unde se va stabili, 
căsătorindu-se cu sora preotului Serafin Băian. Prin activitatea desfășurată la catedră, prin implicarea directă în 
construirea unei noi școli (1921) și în înfiinţarea celui de-al doilea post de învăţător în Margina, învățătorul Simeon 
lonașiu și-a câștigat un loc distinct, bine individualizat în galeria dascălilor meritoși ce au slujit învăţământul din 
această localitate. Timp de aproape 40 de ani, ca învăţător, și din 1905 ca revizor școlar, cu calm, cu tact, compe- 
tenţă profesională și dăruire, Simeon lonașiu a reușit să se impună în conştiinţa contemporanilor şi în recunoştinţa 
urmaşilor. În același timp s-a implicat şi în viaţa culturală a comunităţii, înființând un cor mixt şi organizând o echipă 
de teatru cu tineretul din localitate. 

Alături de preotul Serafin Băian și profesorul și publicistul lon Clopoţel - ginerele preotului — învățătorul lonașiu 
a fost un susţinător constant al mișcării naţionale române din Banat. Ca o recunoaștere a meritelor sale şi a rolului 
jucat în emanciparea culturală a semenilor săi, Reuniunea învăţătorilor greco-ortodocși din protopopiatul Făge- 
tului l-a desemnat în adunarea din 14/27 noiembrie 1918 ca delegat la Marea Adunare Naţională de la Alba Iulia. 

Aceeași activitate susţinută va desfășura Simeon lonașiu şi după 1918, în noul cadru social-politic și cultural 
realizat prin unirea tuturor românilor. Cu ocazia sărbătoririi a 10 ani de la înfăptuirea României Mari, în 1928, învă- 
ţătorul lonașiu, alături de preotul Serafin Băian și comerciantul lon Curiac, a participat la serbările organizate în 
Orașul Unirii, cu bucuria unui ideal realizat. 

Dascălul, revizorul și animatorul cultural Simeon lonașiu s-a stins din viaţă în anul 1937, la 66 de ani, iar la 
înmormântarea sa au participat 11 preoţi. 


PETRU LAZĂR (1890-1927) 


S-a născut în satul Bucovăţ, comuna Dumbrava, în anul 1890. După absolvirea celor șase clase primare urmează 
școala de pădurari, practicând această meserie în satul natal. Preţuirea de care s-a bucurat din partea sătenilor a 
dus la alegerea sa atât în funcţia de comandant al Gărzii Naţionale Române din Bucovăţ, ce-și avea sediul în localul 
școlii din localitate, cât și în cea de reprezentant al bucoveţenilor la Marea Adunare Naţională de la Alba Iulia. Și după 
înfăptuirea unirii a condus garda română, care, din cauza incursiunilor unui detașament maghiar din Dumbrava, 
va activa până la venirea armatei române. S-a stins din viaţă la 16 august 1927, în Bucovăţ. 


IOAN LĂPUGEAN (1876-1951) 


S-a născut la 3 martie 1876, în satul Breazova, întro familie de ţărani gospodari. 
Școala primară o face în satul natal, unde va rămâne până la moarte, ocupându-se 
cu agricultura. In timpul primului război mondial va fi mobilizat, participând la 
operaţiunile militare din Serbia, Bosnia, Dalmația și Herţegovina. Datorită prestigiului 
de care s-a bucurat în sat, adunarea din 16-29 noiembrie 1918, prezidată de preotul 
loan Alexandrescu, l-a mandatat pe loan Lăpugean să reprezinte satul Breazova la 
Adunarea de la Alba Iulia. S-a stins din viaţă la vârsta de 75 de ani în ziua de 3 martie 
1951 şi a fost înmormântat în cimitirul din sat. 

ŞTEFAN LĂPUGEAN (1890-1931) 


Sub preşedinţia preotului Dimitrie Nistor, adunarea locuitorilor din Pietroasa întrunită la 15/28 noiembrie 1918, 
l-a împuternicit „pre Ştefan Lăpugian ca în numele comunei supra scrisă să ia parte la adunarea naţională ce să va 
ţinea în 1 Decembrie 1918 st.n. în orașul Alba lulia”La acea dată, el era și comandantul Gărzii Naţionale din Pietroasa. 

Ștefan Lăpugean, fiul ţăranilor Anastasia și Crăciun Lăpugean, deşi absolvise doar 2 clase primare la Şcoala 
Confesională Română din Pietroasa, s-a bucurat de prețuirea consătenilor săi. De aceea, el a fost ales delegat unic 
al satului în care a trăit toată viaţa. Se va achita de această sarcină fiind prezent în orașul Marii Uniri la 1 Decembrie 
1918. Mai mult, imediat după unire va face demersuri la Consiliul Dirigent de la Sibiu pentru trecerea în folosul 
localităţii a unei proprietăţi a grofului Simon Papp. Se stinge din viaţă în plină putere de muncă, la 28 martie 1931, 
fiind înmormântat în cimitirul ortodox al comunei Pietroasa. 


SAMSON LĂPUGIAN (1889-1949) 


Agricultorul Samson Lăpugian s-a născut în anul 1889, în familia ţăranilor Raveca și Petru Lăpugian din Pietroasa. 
Din cauza greutăților materiale prin care trecea familia, nu a putut urma decât 2 clase la Școala Confesională 
Română din localitate. A participat la Marea Adunare Naţională de la Alba Iulia, deși nu a fost ales delegat oficial. 
După realizarea unirii, va face parte, alături de Ștefan Lăpugean și Petru Marița, din delegaţia locuitorilor din 
comuna Pietroasa, pentru a face demersuri la Consiliul Dirigent de la Sibiu, pentru trecerea în folosul localităţii a 
unei proprietăţi a grofului Simon Papp. 

A decedat la vârsta de 60 de ani, la 16 iulie 1949, fiind înmormântat în cimitirul din Pietroasa. 


DIMITRIE LĂZĂRESCU (1886-1960) 


S-a născut în localitatea Sintești, în anul 1886, în familia ţăranilor înstăriți, Persida și Dimitrie Lăzărescu . La 
şcoala confesională română din localitate urmează șase clase, devenind un ţăran luminat și apreciat de semenii 
săi. Bucurându-se de încrederea consătenilor, Dimitrie Lăzărescu a fost mult timp președintele Cooperativei 
„Sinteşteana', cooperativă apreciată în zona Făgetului. La 16 — 29 noiembrie 1918 Comitetul Partidului Naţional 
Român din comuna Sintești l-a ales pe Dumitru Lăzărescu delegat pentru Marea Adunare Naţională de la Alba Iulia, 
”încredinţându-l ca la marea adunare naţională română în deplină putere să reprezinte comuna Sintești”. Sora lui 
Dimitrie Lăzărescu, Anastasia, a fost mama publicistului și protopopului lon B. Mureșanu. 


PETRU LĂZĂRESCU (1887-1941) 


S-a născut la Gladna Română, în anul 1887, într-o familie de ţărani. A fost un bun gospodar având și o familie 
numeroasă: doi copii şi șase nepoți. Fiul său George va ajunge preot în comuna vecină, Fârdea. Petru Lăzărescu a 
participat la adunarea comunală din Gladna Română din 15/28 noiembrie 1918, în calitatea de „bărbat de încre- 
dere”. Dorinţa de a vedea împlinirea visului de unire a românilor îl va determina să se alăture delegaților din zona 
Făgetului ce au mers la 1 decembrie 1918 la Alba Iulia. 


PETRU MARIȚA (1889-1951) 


S-a născut în localitatea Pietroasa, la 3 iulie 1889, în familia ţăranilor Rozalia și Mihai Marița. A absolvit 4 clase 
primare la Şcoala Confesională Română din localitate. Deși nu a fost ales delegat, a dorit să participe la Alba Iulia, 
în ciuda obstacolelor întâmpinate din partea autorităţilor din zona Făgetului. După realizarea unirii va face parte, 
așa cum s-a mai consemnat, din delegaţia celor trei reprezentanţi ai localităţii Pietroasa care au solicitat Consiliului 
Dirigent de la Sibiu trecerea în folosul localităţii a unei proprietăţi a grofului Simon Papp. 

Se stinge din viaţă la 24 august 1951, fiind înmormântat în cimitirul ortodox din comuna Pietroasa. 


TRAIAN MIHAILOVICI (1867-1927) 
S-a născut în anul 1867, în localitatea Lalașinţ, judeţul Arad. Absolvent de școală normală, în anul 1888 ocupă 


prin concurs postul de învăţător din Sintești. În cei 38 de ani de slujire a acestei școli, învățătorul Traian Mihailovici 
a format și educat generaţii de elevi, impunându-se în conștiința sătenilor ca dascăl cu vocaţie, competenţă și 

dăruire. În același timp a desfăşurat și o activitate culturală remarcabilă, organizând 
şi dirijând un cor bărbătesc ce va avea un rol important în educaţia muzicală și naţi- 
onală a sinteştenilor. În toamna anului 1918 va desfășura o activitate apreciată de 
semenii săi, fiind numit notarul adunării ţinute la 16/29 noiembrie în Sintești, pentru 
desemnarea delegatului ce trebuia să reprezinte localitatea la Alba Iulia. În același 
timp va fi ales și delegat al reuniunii învăţătorilor greco-ortodocși din protopopiatul 
Făgetului. Împreună cu un alt sinteştean, învățătorul Simeon lonașiu, va reprezenta 
această reuniune la Marea Adunare Naţională de la Alba Iulia. 

Datorită calităţilor sale și rezultatelor obţinute, în 1926, după plecarea învățătorului 
Dănilă Iliţiescu din Făget, Traian Mihailovici va fi adus la școala din Făget, fiind numit 
și directorul acestei școli. Venind la Făget, va deveni și dirijorul corului „Doina”. Din 
păcate, la scurt timp, în vara anului 1927 moare, fiind înmormântat în cimitirul ortodox 
SI din Făget. Cinstindu-i memoria, în 1947, membrii corului „Înfrăţirea” din Sintești vor 
ridica o cruce cu următorul text:,Traian Mihailovici, învăţător 1867-1927 / Crucea / Ridicată de corul Înfrăţirea din 
comuna Sinteşti. 1947". 


IOAN MUNTEAN (1898-1988) 


S-a născut la 24 martie 1898, în satul Bătești, într-o familie de ţărani gospodari. 
Cultivarea pământului va constitui și pentru loan Muntean principala îndeletnicire. 
Participă la primul război mondial, începând cu anul 1916, fiind rănit pe front și 
internat într-un spital militar din Budapesta. Se va întoarce în sat și va participa 
la Adunarea de la Alba lulia din 1 decembrie 1918, deşi avea doar 20 de ani. Va fi 
marcat toată viaţa de acest eveniment, pe care îl va povesti cu mare bucurie și cu 
emoție ori de câte ori va avea ocazia s-o facă. Nu va fi scutit de greutăţi și necazuri, |. 
pierzând în şapte ani soţia şi trei fete. În 1928 se va recăsătoria doua oară şivaavea 
doi copii. Datorită prestigiului de care s-a bucurat în rândul consătenilor, va fi ales | 4 
în mai multe rânduri primar al localităţii Bătești. Va participa și la cel de-al doilea 
război mondial, fiind mobilizat într-o unitate de aviaţie. După terminarea războiului 
va cunoaște noi realităţi ale statului socialist. 

loan Munteanu a fost un ţăran luminat, cu dragoste de carte, a citi mult, a scris 
versuri, a dat interviuri și mai ales a povestit cu savoare întâmplări și impresii dintr-o 
viaţă zbuciumată. Moare la o vârstă patriarhală de 90 de ani, la 3 noiembrie 1988, fiind inmormântat în cimitirul 
din Bătești. 


NICODIM MUREȘAN (1877-1948) 


S-a născut în anul 1877, la Băsești (Begheiu Mic), într-o familie de ţărani gospodari. Participă la frământările anului 
1918 desfășurate în satul natal și în toată zona Făgetului, inclusiv la Alba Iulia, la 1 decembrie. Datorită prestigiului 
de care s-a bucurat în sat a fost ales în mai multe rânduri primar. Moare la 2 septembrie 1948. 


IOSIF NEMEȘAN (1883-1940) 


S-a născut în satul Românești, la 26 octombrie 1883, în familia ţăranilor lon și 
Ruxandra Nemeșan. Participă la primul război mondial, fiind luat prizonier pe frontul 
din Italia. La fel ca mulţi alţii, și losif Nemeșan sa înrolat voluntar în Legiunea română 
din Italia, pentru a sluji cauza românilor. Din aceleași considerente va participa și 
la Adunarea Naţională de la Alba Iulia. După unire se va înscrie în Uniunea Foștilor 
Voluntari Români, participând la mai multe acţiuni ale acesteia. 

Țăranul losif Nemeșan s-a stins din viaţă la 30 noiembrie 1940, în satul natal. 

LEONTE OBEADĂ (1865-1948) 


S-a născut la 10 aprilie 1866, în localitatea Gladna Română, într-o familie de ţărani înstăriți. Urmează șase clase 
la școala confesională română din localitate și se califică în meseria de pădurar, fără însă a abandona munca câm- 
pului. Bucurându-se de aprecierea consătenilor săi, este ales bărbat de încredere al obștii la adunarea locală din 
15/28 noiembrie 1918. Va reprezenta locuitorii din Gladna Română la Alba lulia, în calitate de delegat supleant al 
Cercului electoral Făget-Birchiș. Și după înfăptuirea României Mari va sluji interesele obștii, fiind jurat la Primăria 
Gladna Română. Se stinge din viaţă la 21 martie 1948, fiind înmormântat în cimitirul ortodox din Gladna Română. 


SEBASTIAN OLARIU (1858 - 1948) 

Î S-a născut în localitatea Burjuc-Tătărăşti, judeţul Hunedoara, la 10 august 1858. 
„ Școala primară și liceul le-a urmat la Orăştie. După terminarea liceului, va absolvi 
” Academia Teologică de la Sibiu și Facultatea de Drept a Universităţii din Budapesta. 
S-a căsătorit cu Ana, fiica administratorului Protopopiatului Făget, George Popo- 
| vici, și sora protopopului Lugojului cu același nume. 
La 17 septembrie 1888 a venit în Făget, pentru a fi instalat protopop, fiind 
! însoţit de un alai i pres/o nani format din preoţii și învățătorii confesionali ai 
i. tractului, credincioşi cu„prapori” coruri de plugari şi întâmpinați de administratorul 
3 protopopiatului și primarul Nicolae Sedan, președintele comitetului parohial. 

Sebastian Olariu a făcut parte din familia preoţilor cărturari care și-au pus toată 
energia în slujba luminării poporului și pregătirii lui de a deveni factor activ și con- 
ştient de progres și civilizaţie. Timp de 6 decenii, el a desfășurat o bogată activitate 
politică și culturală pentru propășirea românilor din zona Făgetului. În 1891 a pus 
bazele băncii româneşti „Făgeţeana”, care ani de-a rândul a sprijinit material toate 
manifestările culturale româneşti. În 1893 făcea parte, alături de Alexandru Mocioni, 
Visențiu Babeș, Caniolăia Brediceanu și alţi fruntași bănăţeni, din Comitetul de iniţiativă pentru înfiinţarea unui ziar 
românesc la Timişoara. În același an va înfiinţa Societatea română de lectură, a cărui preşedinte va fi până la desfiin- 
ţarea ei de către autorităţile comuniste. După organizarea „Astrei” în Banat, Sebastian Olariu va deveni membru al 
despărțământului Lugoj, desfășurând o activitate deosebită în cadrul prestigioasei asociaţii culturale. Va constitui la 
Făget o agentură a „Astrei”, va pregăti organizarea unei adunări generale a despărțământului Lugoj, la Făget, în 29 
iunie/12 iulie 1908, va ţine conferinţe și prelegeri poporale, va pune bazele, în anul 1937, a despărțământului Făget 
al „Astrei Bănăţene”, fiind şi primul lui președinte. Va avea un rol decisiv în înfiinţarea băncii „Gloria” şi a Societăţii 
pentru fondul de teatru român din Făget. 

Ca o recunoaștere a activităţii desfășurate în slujba mișcării de emancipare naţională a românilor și a prestigiului 
de care se bucura, a fost ales președintele adunării cercului electoral Făget-Birchiș, care la 14/27 noiembrie 1918 
şi-a ales delegaţii pentru Marea Adunare Naţională de la Alba lulia. La istorica adunare a participat și Sebastian 
Olariu, ca delegat al Protopopiatului ortodox Făget. 

Fiind un membru marcant al Partidului Naţional Român, va fi ales senator al judeţului Caraș-Severin în primul 
Parlament al României Mari. Și în perioada interbelică a desfăşurat aceeași activitate bogată, fiind prezent la toate 
manifestările importante ce au avut loc în zona Făgetului. 

Sebastian Olariu a desfășurat o rodnică și îndelungată activitate duhovnicească și social-obştească, fiind un bun 
organizator, un om devotat Bisericii, harnic, energic și echilibrat. A avut un rol important în construirea bisericii 
cu hramul, „Adormirea Maicii Domnului”, începută în anul 1889 și finalizată în anul 1891, în construirea unei case 
parohiale, ce avea şi o sală de clasă în care a funcţionat Școala confesională română din Făget şi a unui sediu al 
protopopiatului, ce avea şi o locuinţă de serviciu. În timpul protopopului Sebastian Olariu în parohiile protopopia- 
tului s-au construit 12 biserici și în majoritatea satelor s-au înfiinţat școli confesionale, pentru ca lumina învățăturii 
să fie accesibilă și copiilor de la sat. 

La 3 mai 1910a participat la instalarea în scaunul episcopal al noului episcop al Caransebeşului, Miron Cristea, 
viitorul patriarh al României Mari, cu care va întreţine o relaţie de suflet, spre binele locuitorilor din zonă. În anul 
următor îl va însoţi pe episcop în vizitele canonice făcute în zona Făgetului, când s-a luat și decizia zidirii viitoarei 
mănăstiri „Izvorul Miron” din Românești. 

În semn de apreciere a activităţii desfăşurate timp de 48 de ani în fruntea protopopiatului Făget, în ziua a doua 
de Crăciun a anului 1936, episcopul Vasile Lazarescu i-a acodat distincţia de iconom stavrofor, în cadrul unei liturghii 
arhiereşti oficiate în biserica din Făget. 

Se stinge din viaţă la 13 septembrie 1948, după ce împlinise venerabila vârstă de 90 de ani, fiind înmormântat 
în cimitirul ortodox de la Făget. În semn de înaltă preţuire, o stradă a Făgetului îi poartă astăzi numele, iar bustul 
realizat de sculptorul Aurel Gh. Ardeleanu atrage atenţia trecătorilor ce-și poartă pașii prin faţa protopopiatului Făget. 


IOSIF PANCAN (1867-1936) 


S-a născut la 30 octombrie 1867, într-o familie de ţărani din Margina. Tot aici va urma școala primară confesională. 
Datorită prestigiului de care se bucura, locuitorii din Margina întruniţi într-o adunare prezidată de preotul Serafim 
Băian, la 16/29 noiembrie 1918 îl aleg pe losif Pancan „delegat ordinar...încredinţându-l ca la Marea Adunare 
Naţională română în deplină putere să reprezinte comuna română Marginea” Își va duce la bun sfârşit această 
misiune, fiind unul dintre cei 1 228 de delegaţi ce s-au pronunţat pentru Marea Unire. Țăranul losif Pancan se stinge 
din viaţă la 25 noiembrie 1936. 


IOAN STOIAN (1859-1922 


S-a născut în localitatea Sintești, în anul 1859, în familia ţăranilor înstăriți Paraschiva și Petru Stoian. La școala 
primară din localitate urmează șase clase, devenind un ţăran luminat și apreciat de semenii săi. Se căsătoreşte 
în anul 1878 cu Carolina, căsătorie în urma căreia va avea patru copii: loan - va ajunge avocat și viceprimar al 
Lugojului -, Simion, Eva și Partenie. Datorită prestigiului de care s-a bucurat, loan Stoian a fost ales de mai multe 
ori primar al comunei Sinteşti. Evenimentele anului 1918 îl vor găsi în fruntea consătenilor săi. Participă atât la 
şedinţa organizaţiei locale a Partidului Naţional Român care, și-a desemnat delegatul sătesc pentru Alba Iulia, 
cât şi la adunarea cercului electoral Făget - Birchiș, din 14 — 27 noiembrie 1918. Această adunare l-a ales pe loan 
Stoian delegat supleant, participând în această calitate la Alba Iulia, după cum rezultă și din însemnările făcute pe 
o cronică parohială din Sintești. Se stinge din viaţă, la scurt timp după Marea Unire, în anul 1922, cu bucuria visului 
împlinit, fiind înmormântat în cimitirul din localitate. 


IOSIF STOICA (1902-1982) 


S-a născut în localitatea Bichigi în anul 1902, într-o familie de ţărani înstăriți. 
Şcoala primară o face în satul natal. Însoţeşte delegaţii din zona Făgetului la Alba 
lulia, deși nu împlinesc încă 17 ani, fiind cel mai tânăr participant din această zonă. 
După realizarea unirii se va căsători și va avea trei copii, toţi stabiliţi în comuna 
Bichigi. A fost apreciat de consăteni, fiind un bun gospodar și epitrop al bisericii 
ortodoxe din Bichigi timp de 45 ani. Se stinge din viaţă | 4 martie 1982,fiind înmor- 
mântat în cimitirul ortodox din localitate. 


EUGEN SUDREȘIAN (1879-1938) 


S-a născut în localitatea Coştei de Sus, la 4/16 martie 1879, ca unic fiu al preotului loan Sudreşian. Preotul loan 
s-a străduit să asigure fiului său o bună educaţie pregătindu-l pentru succesiune la parohia Coșteiu de Sus. Că 
părintele loan avea un adevărat cult pentru profesia aleasă este o certitudine dovedită și de un amănunt biografic 
deloc neglijabil: toate cele patru fiice ale sale au fost căsătorite cu preoţi: Lucreția, cu preotul Romulus Radulovici 
din Băsești, Maria, cu preotul Partenie Matei din Sintești, Versavia, cu preotul Alexandru Jucu din Răchita și Elisaveta, 
cu preotul Nicolae Brandeu din Surducu Mic. 

Tânărul Eugen Sudreșşian a urmat școala primară în Făget (1885-1889), după care s-a înscris la Gimnaziul maghiar 
din Lugoj unde a absolvit patru clase. Clasa a V-a a terminat-o la Gimnaziul catolic din Blaj, iar clasa a VI-a la Gimnaziul 
greco-catolic din Beiuş. În perioada 1895-1899 a studiat la Institutul Teologic din Caransebeş. După absolvire 
funcţionează ca preot capelan în Temerești (1900 1901) și în Lugoj (1902-1904). La sfârșitul anului 1904, în urma 
decesului tatălui său, se va muta la parohia din Coșteiu de Sus, unde va sluji până la moarte. 

Eugen Sudreșşian a fost un preot cărturar cu un larg orizont intelectual. În afara preocupărilor pentru teologie, 
istorie şi literatură universală era pasionat şi de astronomie şi astrologie. În același timp era un adevărat poliglot, 
cunoscând limbile greacă, latină, germană, franceză şi maghiară. 


La înmormântarea preotului Ghiuchici, 1936 
1. pr. Eugen Sudreșianu; 2. pr. Serafim Băianu 

Preotul Eugen Sudreșian a făcut parte din generaţia de preoţi militanţi, slujind cu credinţă și interesele naţionale 

ale românilor. S-a implicat în susţinerea candidaţilor români în campaniile electorale din anii 1905-1910, militând 

pentru cauza unităţii naţionale a românilor. A sperat fără rezerve în triumful idealului naţional, așa cum avea să 

mărturisească în răspunsul dat chestionarului trimis de profesorul Nicolae Ilieşiu. Ca o recunoaștere a meritelor 

sale, a fost desemnat să prezideze Adunarea naţională din 15/28 noiembrie 1918 de la Coșteiu de Sus. În același 

timp a fost ales atât președinte al Consiliului Naţional Român din localitatea natală, cât și reprezentantul sătenilor 
la Marea Adunare Naţională de la Alba lulia, din 1 decembrie 1918. 

S-a stins din viaţă la 4 iunie 1938, fiind înmormântat lângă biserica pe care a construit-o în perioada 1906-1908 

și pe care a slujit-o până la moarte. 


SOFRON TITEL (1871-1947) 


S-a născut în localitatea Curtea, în anul 1871, într-o familie de ţărani fruntași. După 
absolvirea a 6 clase în școala din localitate, a rămas în comună pentru a continua 
tradiţia familiei. Bun gospodar, cântăreţ în strana bisericii ortodoxe din localitate, a 
fost atras și de activităţile culturale şi politice desfăşurate în zona Făgetului. De aceea, 
nu putea rămâne în afara evenimentelor politice ale anului 1918, fiind membru în 
Garda Naţională Română din Curtea și participant fără mandat la Alba Iulia. Se va 
stinge din viaţă în Curtea, la o vârstă înaintată, în ziua de 25 martie 1947. 

SAMSON TOGERESCU (1868-1941) 


Ţăran fruntaş din comuna Curtea, s-a născut în anul 1868. A absolvit 6 clase 
primare la școala din localitate. A fost membru în organizaţia locală a Partidului 
Naţional Român. Adunarea electorală a cercului Făget-Birchiș ţinută în Făget la 
14/27 noiembrie 1918, sub președinția protopopului Sebastian Olariu l-a ales 
delegat supleant la Marea Adunare Naţională Română de la Alba Iulia. S-a stins 
din viaţă la 21 iulie 1941, fiind înmormântat în cimitirul ortodox din Curtea. 


IANCU VASILONI (1889-1958) 


i tu 


S-a născut în localitatea Bucovăţ (comuna Dumbrava), la 9 martie 1889, într-o 
familie de ţărani. Absolvă şase clase la școala confesională română din localitate. | 
In anul 1916 se căsătoreşte cu Natalia Negrea din Fârdea, unde se va stabili până | 
la sfârșitul vieţii. La scurt timp după căsătorie pleacă pe front, unde va fi rănit la un 
picior și va fi internat într-un spital militar din Viena .După vindecare se va întoarce 
la Fârdea, astfel că evenimentele anului 1918 îl vor găsi în această localitate. Se | 
va alătura celor 10 consăteni care, pentru a scăpa de supravegherea autorităţilor 
maghiare, vor pleca pe jos, peste dealuri, până la gara din lia. De aici, vor lua | 3% 
tren spre Alba lulia .A fost la 1 Decembrie 1918 în capitala Marii Uniri şi peste ani, |. 
va povesti cu mândrie această secvenţă importantă din viaţa sa. După unire, va |. 
rămâne în Fârdea, ocupându-se cu agricultura. Va fi în același timp, și proprietarul 
şi mecanicul unei mașini de treierat (batoză), ajutându-i pe mulţi consăteni la 
treieratul grâului și ovăzului. Datorită prestigiului şi aprecierii de care s-a bucurat 
în comună, a fost ales de mai multe ori primar. A avut parte și de necazuri, unicul 
său fiu, Titus Vasiloni s-a stins din viaţă la o vârstă fragedă. lancu Vasiloni moare 
în 25 septembrie 1958, fiind înmormântat în cimitirul ortodox din localitate. 


IULIUS VERNICO (1897-1965) 


S-a născut în anul 1897, la Drăgsinești, într-o familie de învăţători. După desăvârșirea studiilor va continua tra- 
diţia familiei, slujind la școala din satul său natal. Prin activitatea desfășurată va contribui la formarea și educarea 
multor generaţii de fii de ţărani și la pregătirea lor pentru Marea Unire. Nu putea rămâne departe de evenimentele 
anului 1918 și de aceea va fi prezent alături de alţi concetăţeni la Marea Adunare de la Alba Iulia. Moare în 1965 și 
îşi doarme somnul de veci în cimitirul din satul său natal. 

Evocarea faptelor și personalităţilor care și-au adus contribuţia la Marea Unire la 100 de ani de la memora- 
bilele evenimente, este expresia preţuirii față de o generaţie ce merită recunoștiința urmașilor. 

PARTICIPANȚI LA MAREA ADUNARE NAȚIONALĂ DE LA ALBA IULIA 


DIN 1 DECEMBRIE 1918 
Nr, | p. | Partenie Linginar 
crt Localitate Participanti (delegaţi = D) 18 |Gladna Româna — |Damian Cimponeescu (D), Petru Lăzărescu (D), 
1 [Băseşti  (Begheiu/lon Ardelean, Nicolae Damşa, Adam Dumescu, Ep Tei Oi) 
Mic) Ion Iclozan, Iosif Icobescu, Damaschin Icobescu, Pod BRE A IE Horeyia Grorge Usa RE 
Nicodim Mureşan. 20 |Jupani | Dimitrie Sopomescu, Petru Lascu, Petru Popovici. 
2 |Băteşti Axente Balintoni, loan Munteanu. 2] lupaneşti loan Ardelean, loan Zădaru. 
3 ÎBichigi Patrichie Miclăuș, Constantin Comuti, Constatin 22. |Leucuşești Vasile Furdean 
Corutiu (D), Petru Faur, losif Stoica, Axente |23 | Margina Simeon lonaşiu (D), losif Pancan (D) 
Ursulescu 
4. |Bătești Petru Cernescu (D), loan Jurca, Vasile Anton [24 Mănăștur Gligor Ciurescu, Iosif Dama, Petru Girda, 
5. Brăneşti Petru Balintoni, losif Capotescu (D), Ion Nicolae Ştefanovici, Virgil lancovici 
Capotescu, lon Dumitrescu, Axente Stănila 25 Mitnicu Mic Pantelie Babescu, Nicolae Lăzărescu 
6_|Breazova Ioan Lăpugeanu (D), Efimie Mihoc. 26 | Pietroasa Petru Marița, Ștefan Lăpugean (D), Samson 
7 |Bucovaţ lon Dobrescu, Isaia Dumescu, Petru Lazar D) Lăpugean 
Nicolae Neagu, lon Pelcuţ, Petru Peicuţ, Martin 27 ÎPoeni FiiorBubiea 
Solo ies lor asi 28 |Poverguna Patrichie Miclăuș, loachim Florescu (D 
$ Bujoru  (Tratan| Dimitrie Beţinar (D), Teodor Bejinar (D), Petru Ș se = 
Vuia) Panda, Trifon Lucojan (D), Viei losof.Zenovie 29 |Rachita Ion Bălu, Petru Bălu, Gheorghe Boldescu, Păun 
Câăbas. Boldescu, Petra Botineștean, Nicolae Creţu, 
9 ICoșava esa A ra) Petru Cunţiu, Nicolze Gheu, Romulus Gheţu, 
10 |Coșăviţa Siminic Holdean, Adam Runcan, loan Juca. Aurel strat, Nicolae [strat Nicolae Neagu, Toma 
11 |Coşteiu de Sus [Adam Groza (D), Gheorghe Adoc, Dimitrie Neagu, Vasile Neagu, Nicolze Olariu, Gheorghe 
Ardelean, Corcea Avram (D), Dimitrie Cuzma, Pavlan, Leonte Sârbu, Gheorghe Stoian, Procopie 
Franţ Cuzma, Francisc Muntean, Atanasie Stoian, Constantin Uza, Petru Vasiloni 
Sticănescu, Eugen Sudreşian (D), Vasile Mureșan |30 Remetea Luncă _ |Nicolae Lugojan, Andrei Ottescu, Lon Berariu 
D). 3] Româneşti Dumitru Nemeşan 
12 |Crivina de sus |Ștefan Rusu Codrean (D), Gheorghe Danciu. [39 ISăceni Trifon Lugojan (D), Nicolae Marconescu 
13 |Curtea Joan 1.Caba (D), Filimon Glava (D), Titel Sofron, [33 |Sarazani Vichentie Ciorogariu (D), Nicolae Dragan (D) 
| Samson Togerescu (D), [34 |Sinteşti Traian Mihailovici (D), loan Stoian, Dumitru 
14 |Cutina losif lonescu, Zărie  Avrămescu, Pompei Lăzărescu (D) 
Jvănescu, losif Avrămescu, Iosif Gavrilescu, 35 [Sud Ci 
Dimitrie Mitar. IE sei 
13 ÎDrăosinesi ien D ——136 |Surducu Mic Trifon Aredelean, Trandafir Bireescu, Damaschin 
psineşti xente Dragoescu (D), loan Marinescu, Iulius î. ca 
Octavian Franţescu, Iuliu Vernico, Leonte Gheorghina, Samson Cnişelu D) Traian Cnşeiu 
Capotescu Gheorghe Faur, Constantin Guin, Gheorghe 
16 |Făget Sebastian Olariu (D), Victor Feneșiu (D), Tama 
Gheorghe Gârda (D), Vasile Iancu (D), Dănilă [37 Susani losif Barboni 
Iliţiescu (D), Adrian Olariu (D), Liviu Groza (D),|38_| Temereşti Iulian Beşelean 
Iulius Popescu (D), Alexandmu Oprescu (D),[39 |Tomeşti loan Măstăcăneanu 
Dionisie Feneșiu 4) |Zolt Romul Furdui, Filimon Balintoni, lon Beşelău, 
17 |Firdea George Coroiu, Cornel Vasiliu, lancu Vasiloni, loan Petruţoni 

ÎN SĂRBĂTORIREA LUI 1 DECEMBRIE, 
SĂ NE AMINTIM... 


ALEXANDRU C. ION 


Istoria consemnează evenimentele „în 
mare', ca sinteze. Dar ea se clădeşte din 
faptele oamenilor; adesea din unele ce pot fi 
considerate minore, sau a căror semnificaţie 
— se înţelege cu adevărat poate numai peste 
” decenii. Istoria există (și se naște) în și 
prin realitatea imediată - cea „detaliată”, 
a evenimentelor și faptelor „mărunte”. 
Asemenea fapte se uită; sau rămân - în 
măsura în care mai rămân - în memoria 
bătrânilor, în poveştile despre străbunici... 

Din fericire, unele întâmplări sunt totuși 
înregistrate, păstrându-se în documente, 
în biblioteci, în arhive de familie. În măsura 
în care pot fi rememorate, trebuie să nu le 
lăsăm uitării, pentru că, chiar dacă pot părea 
de mic interes, sunt pline de semnificaţii; în 
fond, aceste fapte - nu numai ale marilor 
personalităţi, dar mai adesea ale oamenilor 
obișnuiți — sunt cele care generează marile 
sinteze ale istoriei. 

Marea Unire a fost clădită de evenimente 
numeroase ce au dat complexitatea 
fenomenului simbolizat de 1 Decembrie 
1918. Intelectualii — și oamenii Bisericii în 
mod deosebit — au avut întotdeauna un rol 
central. Se cunosc, de exemplu, manifestările 
românilor din Banat, din toamna anului 1918, 

Foto: Biserica din Armeniș cu mormântul preotului Ilie Pepa “ Mojisie felie fese: IE: Ci 300 [aci ei [fe tel 3-T4 
merita dezvoltat (nu ne propunem acum) 
este, de pildă, „«revoluţia» ţăranilor din 
toamna anului 1918, condusă de Atanasie Conciatu din comuna timișeană Denta” — învăţător și preot (conform 
articolului lui lonel Cionchin, „Atanasie Conciatu, un bănăţean erou al Marii Uniri”, în Orizonturi culturale italo-române, 
Revistă interculturală bilingvă, nr. 12, decembrie 2013, anul III, http://mww.orizonturiculturale.ro/ro_studii lonel- 
Cionchin-4.html), acesta sfârșind ca martir, împreună cu alţi fruntași, sub opresiunea administraţiei dualiste care, 
învinsă pe fronturile de bătălie, își manifesta cu duritate furia împotriva populaţiei civile. 

Fapte pe care Unirea s-a clădit au fost, însă, în Banat, și foarte multe altele, chiar dacă mai puţin tragice, dar 
încărcate de același har de înălţătoare acţiune pentru drepturile românilor sub stăpâniri străine. Şi anume, amintim 
de alt preot ortodox, Ilie Pepa din Armeniș.,În 12 noiembrie 1918 la Armeniş are loc «adunarea naţională a poporului 
român» din comună în cadrul căreia se constituie Sfatul Naţional Român Comunal și Garda Naţională Română 
Locală. Președintele Sfatului Naţional a fost ales Pr. Ilie Pepa, iar notar învățătorul Florea Băcilă. Garda Naţională 
locală, cu 20 de membrii aleşi, a fost încredinţată conducerii sublocotenentului Gheorghe Berzescu și învățătorului 
Florea Băcilă. În şedinţa Sfatului Naţional Român din Armeniș ţinută la 26 noiembrie 1918” sunt aleşi delegaţii care 
să participe,„la Marea Adunare Naţională de la Alba lulia din 1 decembrie 1918"(se spune în istoria comunei, http:// 
www.armenis.ro/index.php/istoric). 

Aceste fapte pregătitoare ale Marii Uniri nu au rămas nepedepsite de către autorităţile de opresiune împotriva 
românilor. Fiica preotului Ilie Pepa va povesti peste decenii nepoților ei cum l-au ridicat jandarmii stăpânirii, pe 

bătrânul preot român, ducându-l în grabă, punitiv (și demonstrativ), cu baionetele în spate, numai în sutană, 
cu capul descoperit şi cu barba căruntă bătută de vântul iernii, prin sat şi între Armeniș și localităţile de munte 
învecinate, la centrele lor de putere și de represiune împotriva îndeosebi a intelectualilor acestor români care, iată, 
îndrăzneau să-şi afirme naționalitatea. 

Care era vina preotului ortodox? Pentru ce îl ridicaseră? Pentru faptul că era exponent al neamului său năpăstuit 
de stăpânirile străine; pentru că îndrăzneau românii să îşi exprime voinţa naţională, pentru că avuseseră curajul să 
se facă auziţi; pentru că spiritele cele mai înalte ale satului — preotul și învățătorul — își uniseră glasurile în exprimarea 
drepturilor și voinţei naţionale - în condiţiile când armata română încă nu pătrunsese în Banat. 

llie Pepa a fost un veritabil „intelectual al satului” Preot dintr-o familie românească veche, el a fost cel care a 
învăţat-o limba latină pe nepoata sa, ceea ce a ajutat-o pe acesta să-și ia ulterior licenţa în drept (la Sibiu, într-o 
facultate strămutată de la Cluj, după Dictatul de la Viena - altă istorie ce ar merita povestită, așa, prin evenimente 
de familie: cele care dau autenticitate momentelor majore ale istoriei, pe baza trăirilor nemijlocite ale românilor 
obișnuiți). 

Dacă răsfoim Foaia diecezană din 27 lulie 1930, Caransebeș, Anul XLV, nr. 30, (http://documente.bcucluj.ro/ 
web/bibdigit/periodice/foiadiecesana/1930/BCUCLUJ_FP_279423 1930 045 030.pdf), la paginile 2-3, în articolul 
„Capela de la «Piatra Scrisă»”, se vorbește despre sfinţirea „pietrei fundamentale la zidinda capelă” de către parohul 
Armenișului, Ilie Pepa.„Acesta a așezat o inscripţie scrisă pe hârtie de pergament în ziditură.... 

În Foaia diecezană din 23 Noiemvrie 1930, Caransebeș, Anul XLV, nr. 47 (http://documente.bcucluj.ro/web/bib- 
digit/periodice/foiadiecesana/1930/BCUCLUJ_FP_279423 1930 _045_047.pdf), la paginile 6 şi 7, în articolul „Încă 
o sfințire la Piatra Scrisă”, se vorbeşte despre,„casa, isvorul împrejmuit cu zid și o clopotniţă”, precum și de o casă de 
adăpost, sfinţite de către preotul Ilie Pepa,,înainte stătătorul acestor bune înfăptuiri” (acesta i-a și cinstit, conform 
aceleiași surse, după încheierea manifestărilor religioase, în casa sa, pe înalții invitaţi la eveniment.) 

Câţi mai știu toate aceste evenimente? Astăzi, la Piatra Scrisă nu mai prea găsim indicii despre Ilie Pepa: mai 
prezente în memorie (evidenţiate) sunt lucrările efectuate mai recent - fie ele îmbunătăţiri sau extinderi. Din fericire 
pentru tihna zilelor noastre, astăzi nu trebuie lucrat chiar la nivelul la care înaintași precum preotul Ilie Pepa și alţii 
ca el au servit creştinismul și neamul. Azi auzim mai des felurite preocupări lumești și nu sunt foarte mulţi cei care 
se pot ridica la spiritul și nivelul moral și intelectual al unor asemenea strămoși. Dar ceea ce putem - și trebuie să 
facem - este să îi cinstim așa cum se cuvine, pe cei care au răspuns cerinţelor înalte ale istoriei, personalităţile locale, 
înaintașii ce constituie repere ale verticalităţii româneşti, în toate cătunele pământului care ne găzduiește neamul. 

Preotul Ilie Pepa și-a dedicat viaţa Bisericii și Neamului. El și-a lăsat și rămăşiţele pământești - și a dat amintirea 
trecerii sale prin această lume - bisericii: îşi doarme somnul de veci în curtea bisericii din satul Armeniş (înmormântat 
alături de soţia sa Mara, decedată la vârsta de nici 30 de ani, și de fiul său Eugen, decedat copil, pe când era școlar). 
Preotul a rămas astfel, și după moarte, lângă biserica pe care a slujit-o, din satul căruia i-a fost„părinte”până la sfârșitul 
zilelor sale, la umbra unei splendide cruci de marmură albă cu accente ușor rozalii, de un pitoresc aparte. Crucea 
a fost amplasată astfel încât să ofere o perspectivă de mic monument reprezentativ al unui ctitor și personalitate 
istorică a localităţii. Mormântul său putea fi astfel văzut - nu numai din şosea, dar şi din tren - ca o imagine de 
marcă a acestui sat bănăţean de munte: o cruce definitorie pentru biserica din Armeniș, care dă individualitate 
locului — alături, desigur, de existenţa și dezvoltarea în apropiere a renumitului Schit Piatră Scrisă; ambele rămân 
legate, indestructibil, de personalitatea lui Ilie Pepa. Mormântul său din curtea bisericii a arătat cum au știut biserica 
şi autorităţile locale să-i cinstească pe cei de care, urmașii demni se străduiesc să se arate vrednici. Pentru că nu 
are viitor neamul care nu-și cinstește trecutul! 

Faptele unor asemenea strămoși pot fi considerate aparent izolate, deși evenimentele de ansamblu le-au sin- 
tetizat în rezultante decisive, în trăinicia la nivel naţional. Este de datoria noastră - ca persoane, ca Biserică și ca 
naţiune -— să ne aducem aminte: astfel, poate, vom ști mai bine să respectăm și ... vom avea modele demne de 
urmat (aspect deficitar: pentru că în ultimul timp reperele noastre s-au deteriorat; personalităţile” mondene ce ni 
se înfățișează cu insistenţă nu sunt neapărat de luat ca exemplu). 

În încheiere, zicem şi noi, precum în cel de-al doilea articol citat din Foaia Diecezană de Caransebeş: „Fie ca 
rugăciunile din această zi ale miilor de pelerini să fie pentru ușurarea greutăților și reducerea neputinţelor noastre 
de acum și de totdeauna”. 

FIII ȘI FIICELE VOASTRE VOR (MAI) PROOROCI? 


lerom. lect. asoc. dr. RAFAEL POVÎRNARU 


Luna lulie a fiecărui an liturgic 
aduce înaintea întregii lumi creștine, 
bucuria celebrării unuia dintre cei 
mai cunoscuţi prooroci ai Vechiului 
Tetament, a cărui evlavie se vede 
împărtășită cu deplină aspirație 
spirituală de către poporul român, 
fiind vorba aici de sfântul prooroc lie 
Tesviteanul. 

Personalitatea acestui sfânt se vede 
a fi una pe deplin identitar-cerească, 
aspect ce reiese indubitabil din repe- 
rele imediate pe care fiecare creştin 
le are la îndemână atunci când amin- 
teşte de acest stâlp al lumii creştine, 
mai exact de faptul că rugăciunea și 
asceza au fost principalele arme ale 
sfântului Ilie în drumul său de ,încor- 
porare în Dumnezeu”. 

Totdată, acest om al Cerului 
„amprentează istoria” prin ethosul 
său profund axat pe lupta de apărare 
avalorilor divine autentice, în faţa ava- 
lanșei păgâne a contemporanilor săi. 

Prin prisma întregii sale vieţi 
îndreptate spre Împărăţia lui 
Dumnezeu, urmare a luptei continue 
de împărtășire neobosită către popor 
a voinţei divine descoperite lui prin 
intermediul Duhului Sfânt, proorocul 

24) > llie se vede răsplătit de Creator, prin 
aceea că se bucură de o adevărată înălţare la Cer, drept mărturie nu doar a calităţii sale imediate, ci mai ales a 
existenţei neîndoielnice a vieţii cerești, veşnice pe care numai comuniunea monoteist-trinitară o poate dărui celui 
care crede necondiţionat în eternitatea Acesteia. 

Privind, așadar la ceea ce oferă creștinătății, acest sfânt al Bisericii, deopotrivă fundamentat pe dorinţa sinceră 
a poporului român de a-și aduce prinosul de recunoștință în faţa lui Dumnezeu, prin evlavia faţă de prietenii Lui, 
manifestată îndeosebi prin alegerea drept protectori a sfinţilor, înţelegem că tocmai urmare a virtuţilor sale, sfântul 
lie a devenit de multă vreme, unul dintre prietenii românilor, fapt confirmat de numărul mare de oameni care au 
primit la botez, numele marelui prooroc. 

În aceste condiţii se naşte firesc întrebarea: mai sputem noi astăzi fi imitatori ai sfinţilor noștri protectori, în 
cazul de faţă, ai sfântului Ilie? 

În ce mă priveşte, apreciez că răspunsul la această întrebare comportă valenţe şi răspunsuri multiple, imposibil 
de tratat în câteva pagini. Cu toate acestea, în rândurile ce urmează, vom încerca pe scurt creionarea câtorva 
realităţi pe care, din nefericire, contemporaneitatea se vede dornică să le facă uitate, în așa fel încât acest popor 
să se vadă cuprins de o prostraţie greu de îndepărtat odată cu trecerea timpului și amorţirea implicită a simţurilor 
duhovnicești, „singurele borne”veritabile capabile să ofere imaginea autenticităţii trăirii noastre în Dumnezeu, prin 
intemediul imediat al sfinţilor Săi. 

În primul rând, se cuvine să vedem în ce măsură ni se oferă nouă, celor aflaţi „sub cupola de har a Bisericii”, 
posibilitatea împropierii virtuţilor sfinţilor lui Dumnezeu. Fiecare creștin în parte, prin devenirea sa ca „mădular al 
Bisericii” în taina baptismală, se vede deopotrivă înveșmântat în, haina de lumină a lui Hristos”, în starea potenţialităţii 
imediate a desăvârșirii, ca efect al „dialogului imediat cu Hristos Cel lăuntric”, așa cum frumos afirma părintele 
Dumitru Stăniloae. Înveşmântat deci în Hristos şi aureolat de „pecetea darului Duhlui Sfânt”, creștinului i se oferă 
nemijlocit „chipul fiinţei trinitare”, izvorât nu doar prin monofiinţialitatea triipostatică a lui Dumnezeu așezat în noi 
prin intermediul sfintelor taine, dar deopotrivă,„chipul trinitar”se vede profilat din perspectivă sacramentală, și de 
primirea tainei euharistice, prin împărtășirea neofitului cu Trupul și Sângelui Domnului Hristsos. 

Această realitate reprezintă începutul urcușului nostru în şi cu Dumnezeu, nu doar către Împărăţia Sa, ca desti- 
nație finală a existenţei noastre pământești, ci mai ales, urmare a primirii tainelor de iniţiere, spre imitarea necon- 
tenită a lui Dumnezeu, prezent și împărtășit lumii prin sfinţii Săi. Trebuie menţionat aici, faptul că aceeași stare 
a credinţei și comuniunii imediate cu Dumnezeu au reprezentat „fundamentul fiinţial” al dobândirii sfinţeniei de 
către fiecare sfânt în parte. Ca urmare, prin recunoașterea noastră ca fii ai Bisericii ca rezultat al primirii tainelor, ne 
vedem așezați la punctul de plecare spre „piscurile sfinţeniei”. 

De menţionat este faptul că teologia ortodoxă vorbește și despre aceea că odată cu afundarea în „cristelniţa 
Cerului”, noul botezat se vede redefinit nu doar prin prisma noii sale identități spirituale născute din comuniu- 
nea cu Dumnezeu, ci mai ales, această nouă dimensiune divină aduce cu sine ca dar, o nouă fizionomie trinitară 
aşezată în fiinţa creștinilor, mai exact aceea prin care, aşa cum afirma teologul Alexander Schmemann, noul fiu al 
Bisericii primește, ca „manifestare în potenţă”, chipul celor trei demnități ale Mântuitorului Hristos, respectiv cea 
împărătească, preoțească și pe cea învăţătorească sau profetică. 

Toate aceste trei noi daruri pe care creștinul este chemat să le desăvârșească prin întreaga lui viaţă, urmare 
a comuniunii sale necontenite cu Dumnezeu, se văd pe deplin recunoscute de întreaga învăţătură de credinţă 
ortodoxă. 

Privind spre registrul cultic al Bisericii, îl regăsim pe om recunoscut drept „împărat al creaţiei”, gata a-și primi 
„cununa veșnică” la momentul întânirii „faţă către faţă cu Dumnezeu”. De asemenea, „preoţia spirituală” născută ca 
efect al primirii harului baptismal, diferită însă de preoţia sacerdotală manifestată ca taină separată, împărtășită 
„in dialogul tainic” dintre arhiereu și candidat, în exclusivaitatea ceremonială a Sfintei Liturghii, se vede confirmată 
biblic, printre alţii, de către sfântul apostol Petru -,„voi sunteţi preoţie împărătească, neam sfânt” (1 Pt 2,9), tot el 
fiind acela care în cadrul aceluiași verset aminteşte de calitatea învăţătorească a creștinilor, afirmând că poporul 
creștin este „agonisit de Dumnezeu ca să vestească în lume bunătăţile Celui ce v-a chemat”. 

Din această ultimă apreciere rezultă nu doar datoria fiecărui creștin de a-i învăţa și pe alţii despre ceea ce trebuie 
să fie o autentică „viaţă în Hristos”, ci în același timp, prin sinonimia recunoscută universal între „învăţătoresc” și 
„proorocesc”, celui botezat în Hristos i se recunoaște posibilitatea ca dincolo de spectrul materialităţii vieţii sale, să 
poată învăţa nu doar prin prisma literei, ci mai ales aceea a Duhului, facând practic din cuvântul său, cuvântul lui 
Dumnezeu provenit din „lăuntricul eclesial”, din altarul inimii, acolo unde Însuşi Mântuitorul afirmă că „vom veni 
şi ne vom face locaș”(In 14,23), fapt ce se naște exclusiv ca putere de mărturisire în trăirea imediată a celor care 
aleg „dialogul iubirii cu Dumnezeu”. 

Puterea Cuvântului se vede manifestată cu atât mai mult cu cât, prin intermediul tainei baptismale, omul 
devine „cuvânt cuvântător” așa cum afirma părintele Stăniloae. Dar acesta nu este orice fel de cuvânt, ci bazat pe 
o „credinţă lucrătoare prin iubire” (Ga 5,6) , se vede aureolat de Duhul lui Dumnezeu, îmbrăcând implicit forma 
„cuvântului euharistisc”, adică a celui de permanentă mulţumire izvorâtă din starea iubirii jerfelnice, rezultate ca 
urmare a peceţii cruciforme din taina Mirungerii. 

Numai îmbrăcat la rândul său în Duhul Sfânt, Ilie a putut dobândi starea proorocească sau profetică, prin 
intermediul căreia a devenit „ecou al voinţei lui Dumnezeu” și a putut astfel să „închidă cerurile trei ani și șase luni”, 
dovedind că numai prin trăirea continuă în stare de iubire jerftfelnică, fiecare creştin poate să Îl facă vizibil prin viaţa 
sa, pe Dumnezeu așezat tainic în fiinţa lui. Din prezentele considerente se creionează și un răspuns la întrebarea 
anterioară referitoare la modul în care se naște în noi posibilitatea de a-l imita profetic pe sfântul Ilie. 

În aceste condiţii sacramental-ecleziale derivă şi cuvântul întăritor, emanat din cartea Faptele Apostolilor, con- 
form căruia „voi turna în acele zile din Duhul Meu” (FA 2,18) și „fiii şi fiicele voastre vor prooroci” (FA 2,17). 

Văzând în linii mari, darurile pe care fiecare suflet botezat le-a primit de la Hristos, revine întrebarea adresată 
în titlul prezentului material - „Fiii și fiicele voastre vor (mai) prooroci?” întrebare pe care o consider a fi pe deplin 
pertinentă în condiţiile lumii de astăzi și care cred că trebuie să ne preocupe continuu, întrucât ea nu își poate irosi 
răspunsurile, și nici actualitatea prin focusarea exclusivă pe problemele prezentului, ci va reprezenta, în opinia mea, 
o necesitate care trebuie împărtășită şi generaţiilor care vin, întrucât acestea vor putea prin,filonul harului” moştenit 

de la înaintași, să aducă asupra acestui 
neam „binecuvântarea lui Dumnezeu, 
devenind astfel adevăraţi profeţi ai 
poporului nostru. 

Într-o lume progresiv desacralizată 
se impune cu ardoare, ca „spaţiul 
exclusivităţii filiatice” - familia să fie 
apărată și susținută ca reprezentând 
numai ceea ce Dumnezeu a creat, 
respectiv unirea dintre bărbat și i 
femeie, purtători unici ai patertinităţii Ș 
şi maternității sfinţitoare. În acelaşi 
timp se cuvine ca „perioada probei” 
desfigurante a chipului divin din om - 
concubinajul să fie înlocuită de iubirea 
binecuvântată în Dumnezeu, mediu în 
care atât tata, cât și mama, în calitatea 
lor de „purtători de Hristos”, pot oferi | 
ca prim dar al iubirii lor, îmbrăcată 
în veșmântul ceresc al harului, darul | 
proorocesc de care aminteam mai sus. | 

De asemenea, apreciem ca nece- [i 
sară, actualizarea necurmată a calită- P 
ţii paternale a dascălilor care au ales 
ca prin vocaţia, și nu meseria lor, să | 
imprime învăţăceilor, fie ei copii sau | 
adolescenţi, chipul învăţătoresc pe | 
care l-au dobândit exclusiv ca dar 
al lui Dumnezeu. Poate oare cineva, 
căreia i s-a imprimat în conștiință, darul 
acesta al„profesoratului veșniciei” prin 
botezul primit de la Hristos, să nege 
originea veșnică și sfinţitoare a acestei 
chemări? Suntem coștienţi cu toţii că 
exigenţele educaţional-instituţionale impun recunoașterea unor eforturi încununate de digioine universitare, dar 
oare pe toate acestea nu S-a semnat tocmai Hristos, în calitatea Lui de prim și desăvârșit învăţător? 

Va putea oare lecţia menită a zidi conștiințe pentru veșnicie, să își poată produce efectele scontate, atât timp 
cât pe Domnul Hristos alegem să Îl recunoaştem drept „musafirul neautorizat”, invitându-L astfel, de se poate să 
coboare din icoană sau să plece odată cu ea, fără a ne mai stânjeni „libertatea de conștiință”? 

Numai pila efortul comun al familiei și şcolii guvernate de Hristos prin Biserica Sa, lumea aceasta, indiferent de 
„prezentul ei”, va putea naşte noi și noi prooroci, în faţa cărora să îşi poată revendica paternitatea veșnică. 

În ce ne priveşte, considerăm că tocmai calităţi ca Părinte sau Învățător rămân apanajul divinului mainifestat 
în lume, nu într-un registru profesional, ci mai degrabă într-o notă dialogal-spirituală intervenită între Dumnezeu, 
ca sursă a iubirii paternale, pe de o parte, dar și al Cuvântului și științei pe de altă parte și omul - „Chip al Chipului”. 

Şi pentru ca toate aceste sentimente hristice să primeze astăzi în faţa agresivităţii tot mai puternice a unei lumi 
profund ameninţată „de moartea păcatului”, apreciem că se impune ca atât părintele, dascălul, doctorul, precum și 
orice creştin care dorește cu adevărat să„poată fi profet în ţara lui”să își întoarcă întreaga fiinţă către Dumnezeu, prin 
Biserica Lui și numai așa, prin dobândirea harului Duhului Sfânt, să poată clădi viitorul la „umbra crucii lui Hristos”, 
născând fii ai neamului românesc — profeţi asemenea lui Ilie, care să menifeste prin întrega lor viaţă, materializarea 
neîndoilenică a unei culturi hristice menite a deveni, în prespectiva veșniciei, „adevărata minte a neamului”, așa 
cum deosebit afirma părintele Mitropolit loan al Banatului. 

Aşa să ne ajute Dumnezeu! 

AŞEZAREA MONASTICĂ SFÂNTA METEORA (II) 


Prof. MARIA TCACIUC BRĂTEANU 


Pe lângă peretele stâncii, am urcat pe scările relativ înguste până sus, la Sfânta Mănăstire a Marelui Meteor, 
care s-a întemeiat în jurul anului 1340. Ctitorul, Sfântul Atanasie Meteoritul a fost sprijinit de Cuviosul loasaf (1350- 
1423) ce a continuat lucrarea începută de primul sfânt și de împăratul loan Vresis Paleologul. Mănăstirea a fost 
restaurată în 1483 şi 1552. Ajungând în „capul scărilor”, am admirat turnul ce domină balconul cu năvod (1520), 
apoi am văzut osuarul privind prin ferestruica care lasă să se vadă, ca într-o expoziţie, cele expuse, pentru ca apoi să 
ajung la biserica principală care poartă hramul Schimbării la Faţă, ridicată în secolul al XIV-lea (1387-1388) și pictată 
între anii 1483-1552, cu fresce în stilul artei bizantine, cretane și a școlii macedoniene. Trapeza este azi muzeul de 
patrimoniu al mănăstirii. M-a impresionat galeria din pronaosul bisericii, mai ales scena Botezului Mântuitorului 
lisus Hristos. În naos se pot vedea Cina cea de Taină, Trădarea lui luda, Minunea înmulţirii pâinii - toate datând din 
secolul al XVI -lea. Sunt de asemenea de admirat paraclisele Maicii Domnului al meteoricei Petras și al Cinstitului 
Înaintemergător, al Sfinţilor Constantin şi Elena și al Sfântului Nectarie. 

În mănăstire se păstrează obiecte de o valoare inestimabilă: bule de aur, sigilii patriarhale, manuscrise (Sfânta 
Liturghie a Sfântului Vasile cel Mare (din anii 1634-1635), Liturghier -manuscris din secolul al XVII-lea, icoane, sculpuri 
în lemn, broderii cu fir de aur şi argint, documente istorice etc. Vatra (bucătăria) este aşezată în imediata apropiere 
a scărilor și este astăzi muzeu popular cu vase din lemn, lut și cupru. Spitalul (azilul de bătrâni) era în restaurare. 

Sus, cu o vedere panoramică demnă de raiul ceresc se află Mănăstirea Sfântul Ștefan, ce este mult mai accesibilă, 
fiind construită pe un platou. A fost ctitorită de cuvioșii Antonie (prima jumătate a sec. al XV-lea) și de Filoftei (mij- 
locul sec. al XVI-lea). Originea vieţii monastice la această mănăstire se află în anul 1192. Biserica de aici are un naos 
al Sfântului Ştefan şi este de fapt o biserică cu o singură încăpere, ce s-a zidit în anul 1350. Preotul Nicolae, în 1545 
a mărit naosul şi a restaurat pictura. În timpul celui de al Doilea Război Mondial (1943 ) naosul a fost bombardat. 
Acum naosul are minunate picturi și sculpturi din lemn. Tot aici se află și cinstitul cap al Sfintului Haralambie - 
făcătorul de minuni (1798). Am vizitat sala de mese, care la ora actuală este transformată în muzeu și deţine multe 
icoane (Prea Sfânta Fecioară Miluitoarea, Coborârea de pe cruce și altele), sculpturi, veșminte, dar și manuscrise: 
Liturghia Sfântului loan Hrisostomul, Liturghia îngerească (sec. al XVII-lea). Biserica principală poartă hramul Sfân- 
tului Haralambie și a fost construită în 1796. A fost devastată în timpul celui de al Doilea Război Mondial de către 
nazişti. Mănăstirea este locuită de maici. 

Mănăstirea Varlaam - mănăstirea din piatră, a fost locuită pentru prima dată de ascetul Varlaam în secolul 
al XVI-lea. A luat fiinţă în anul 1517-1518 când s-au stabilit acolo cei trei fraţi: Theophonis, Nectarie și loanina. 
Construită după tipul aghioritic (cu cruce pătrată și cupolă) în 1542, ea a fost pictată în 1548. Biserica poartă 
hramul Tuturor Sfinţilor. Are un pridvor spaţios înconjurat de o cupolă, ce a fost construită între anii 1541-1542, în 
timp ce pridvorul a fost pictat în 1566. Trapeza veche este astăzi muzeu. La nord de biserică se află Capela celor 
trei episcopi sau Paraclisul Sfinţilor Trei lerarhi, cu o singură încăpere (1627) și pictată în 1637. Vatra sau bucătăria 
şi spitalul întregesc complexul monahal al mănăstirii. Este poate cea mai solidă și elegantă mănăstire cu chilii şi 
vegetaţie şi flori și este deosebit de îngrijită. 

Mănăstirea Roussanos a fost construită în mijlocul secolului al XVI-lea, în 1529 pe ruinele unei vechi aşezări 
de către ctitorii monahali - Cuvioşii loasaf și Masain și pictată în 1560 în stil postbizantin. Picturile sunt deosebite: 
Adormirea Maicii Domnului -pictură în naos, Liturghia îngerească, Profetul Daniil în groapa cu lei ş.a. Are hramul 
Schimbării la Faţă a Mântuitorului nostru lisus Hristos și al Sfintei Varvara. Este construită pe patru etaje. Este 
renumită prin frescele în stilul școlii cretane. Construcţia este de tip aghioritic. La parter se află chiliile și naosul. 
La etaj sunt camerele de primire, alte chilii și spaţii auxiliare. 

Mănăstirea Sfântul Nicolae Anapavsos este aşezată pe o stâncă de 85 de m. înălţime (secolul al XVI-lea). Biserica 
s-a ridicat în secolul al XVI-lea, poartă hramul Sfântului Nicolae şi este pictată în stilul școlii cretane. Mănăstirea 
a fost construită pe o stâncă din apropierea satului Kastraki şi are mai multe etaje. La cel de-al doilea etaj se 
găseşte naosul principal, cu o singură încăpere, sub formă de patrulater. Pictura naosului a fost executată de către 
întemeietorul școlii cretane de pictură bizantină, fiind în acelaşi timp cea mai veche pictură executată de acesta 
(Teofan Cretanul). La primul etaj se află cripta şi paraclisul Sfântului Antonie. La ultimul etaj se află sala de primire 
(cu vechea Sfântă Masă), Osuarul şi Paraclisul Sfântului loan Înaintemergătorul. 

Mănăstirea Sfintei Treimi se află în partea de sud. A fost construită pe stâncă. „Sfânta Treime” a fost pentru 
prima data pictată în 1438 de către monahul Demetrie. Din documentul vremii, scris de către monahul Simeon 

Vresis Paleologul, reiese faptul că aici exista deja o mănăstire încă din anul 1362. Actualul naos a fost construit 
în 1476 şi pictat în 1741 de către preoţii pictori - fraţii Antonie şi Nicolae. În 1689 a fost adăugat pridvorul sau 
pronaosul interior acoperit de pictură, ce a fost pictat în 1692. Proscomidiarul a fost adăugat în 1684. Pe pereţi sunt 
reprezentaţi cei patru evanghelişti. Evanghelistul Luca este reprezentat pictând icoana Maicii Domnului. În 1862 
s-a zidit şi pictat un mic naos circular, cioplit în stâncă - paraclisul Sfântului loan Înaintemergătorul. Mica biserică 
poartă hramul acestui sfânt. Complexul mănăstirii are şi un muzeu de artă populară. Aici sunt păstrate ţesături 
foarte vechi, colecţia de vase, unelte şi alte obiecte populare. La poalele acestei mănăstiri se află oraşul Kalambaka. 
În depărtare se văd înălțimile muntoase ale Pindului. 

În trecut se ajungea la această mănăstire doar pe scara de frânghie. În 1925 au fost săpate 140 de trepte în stâncă. 
Se spune că stâncile sunt trimise din cer pe pământ, de unde şi numele de meteori, pentru a permite asceţilor să 
se retragă şi să se roage. 

Teritoriul Sfintei Meteora a fost decretat din octombrie 1995 ca loc sfânt, inviolabil, imuabil. Aici, de peste 

600 de ani se împleteşte cerul cu pământul, s-a sfinţit fiecare stâncă, piatră, fiecare colţişor, peşteră, vale, pentru 
ca mărturia creştină, geologică, istorică, arhitectonică să dăinuie în veci. Trebuie să mergem şi să vizităm locurile 
sfinte lăsate de Dumnezeu pe pământ, să le cinstim, dar mai ales să preamărim pe Cel ce ni le-a dăruit şi să ne 
străduim, oriunde am fi, să fim demni creştini şi fii al Tatălui Ceresc. 

Am coborât în orăşelul de la poalele stâncilor, m-am aşezat pe pământ în părculeţul din apropiere şi am privit 
de aproape spre stânci, spre cer. M-am simţit atât de bine fizic, precum o furnică pe lângă un,„colos” material, dar 
atât de puternică sufleteşte, atât de plină de har, ştiind că am fost, am păşit, am luat aghiazmă, m-am închinat, 
m-am rugat şi am văzut toate acestea, încât credeam că de acum pot să zbor. Apoi am avut parte de o vizită la 
atelierul de pictură al unei doamne, care ne-a aşteptat ca pe nişte oaspeţi de seamă şi de unde am cumpărat 
icoane şi alte suveniruri. Tot acolo erau şi niște tineri studenţi români, care sub îndrumarea doamnei, absolventă 
a fostului Institut de Arte Plastice din Timişoara, îndruma viitorii pictori în pictura de icoane. Acolo era arborat și 
steagul ţării noastre, pentru care am fost şi mai mult cuprinsă de emoție. 

Am plecat în aceeaşi zi şi am privit în urmă până ce înălțimile Sfintei Meteora nu s-au mai văzut, dar am rămas 
cu mulţumirea în suflet că Bunul Dumnezeu m-a ajutat să ajung şi aici pe acest tărâm sfânt, zidit şi binecuvântat 
de Dumnezeu, pentru noi pământeni. 


Îţi mulţumesc, Doamne Sfinte! 

Coboară, Doamne, 
pentru o clipă din 
icoană 


Coboară, Doamne, pentru o clipă din icoană, 
Coboară la robul tău ce ades te cheamă 
Vino, umple-mi sufletul de dorul scump, 
Coboară, o clipă, iară pe pământ. 


Coboară, Doamne să îţi aud glasul lin, 

Să îţi ating cununa cea cu spini 

Coboară, să pipăi rănile precum cel ce se îndoia, 
Deși din ochi lacrimile, în râuri reci, i se scurgeau. 


Coboară, să văd lumina Ta cea necreată, 

Şi sfinţenia ce o izvorăşti din coasta însângerată 
Coboară, să plâng de bucuria de a Te vedea, 

Şi nu de disperarea de a nu Te mai avea. 


Coboară, Doamne, Dumnezeul meu Cel sfânt, 
Coboară, ca măcar pentru o clipă să mai sărut 
Urmele pașilor Tăi ce prin inima-mi în taină au trecut, 
lar eu, precum un orb nu i-am văzut. 


Coboară Doamne din icoana ce o port în gând, 
Ce m-a însoţit o viață în durere și în cânt 

Ce m-a ridicat din moarte când viaţa îmi părea, 
Un bun prilej de a nu Te revedea, 

Si totuși, Tu ești Cel ce m-a căutat cu ardoare, 
Printr-o caldă și continuă chemare. 


Preot CONSTANTIN MILIN 


Întrebare 


Mă-ntreb mereu: 

cum vor fi fiind vorbele înțelese mai lesne 
de Dumnezeu? 

Graiul cui 

ajunge mai ușor dinaintea Lui? 

Care glas poate mai repede să străbată 

o cale așa depărtată? 


La Cel ce lumea și vremea supune 
adastă doar sufletul în rugăciune. 


AQUILINA BIRĂESCU 


Soarele vieții mele 


Doamne! când soarele apare dintre norii întunecați, 

Cu razele puternice ce se revarsa rostogol, 

Parcă am fi cu toţii de bună seamă întrebaţi, 

De vederea unui mormânt pustiu, părăsit şi gol. 

Că ştim cu toţii, lisuse Doamne, de învierea-Ţi din 
mormânt, 

Lumina sfântă a lumii acesteia deşarte și urâte, 

Ce-a fost un gest de iubire unic pe acest pământ, 

Nu precum ale noastre deșarte și mărunte. 

Doamne! Parcă am fi martori tăcuţi ai necredinţei 
noastre, 

Muţi de minunea ce-ai înfăptuit-o din dragoste față 
de noi, 

Incapabili un gram măcar dacă am putea cunoaște, 

Cum am putut umbla atâta amar de vreme în tină, 
în noroi. 

Dacă n-ai fi venit lisuse Doamne în noaptea vieţii 
mele, 

Aş fi rătăcit orbește, neștiind încotro să mă întrept, 

Chiar dacă aș fi fost călăuzit de miile de stele, 

Aş fi rătăcit în moarte fără să mă mai deștept. 

Dar ai murit în locul meu, nu după dreptate, 

Căci aş fi meritat din plin să gust cu amar paharul, 

Ci din iubirea ce transcende până dincolo de moarte, 

Din care mă adăp și eu smerit, precum tâlharul. 


Preot CONSTANTIN MILIN 

Ajută, Doamne, 


pământul străbun 


Ajută, Doamne, pământul străbun — 
Ajută ca satul nicicând să nu moară - 
Ajută-l pe cel venit de la țară 

Să fie cinstit şi harnic şi bun. 


Ajută românul să fie român, 
Fruntea să-i fie spre Tine mereu - 
Să ştie răzbii şi când este greu 
Şi-n propria ţară să fie stăpân. 


Limba și portul, istoria toată, 

Să crească-n români respect şi mândrie - 
Să ducem în lume iubirea de glie - 

Să nu fim nicicând slugi la vreo poartă. 


Cine nu știe respectul de sine, 

Nu poate pretinde respect din afară. 
Mândri să fim de neam și de ţară, 
Luptând să ne fie din bine mai bine. 


La neamuri străine să nu ne-nchinăm — 
Legile ţării să fie curate - 

Din tot ce-am avut... multe-s furate, 
Sau, pe nimic, multe le dăm. 


Oricare neam îşi apără glia - 

De ce românul și sufletu-și vinde? 
Cum poţi răzbii ? Ce poţi pretinde? 
Ce mai înseamnă, azi, România? 


Ajută-ne, Doamne, cât încă se poate! 

La ceas de restriște, dă gândul cel bun - 
Să știm respecta pământul străbun, 

Să știm purta crucea din spate. 


Românii pieduţi în suflet și ţară, 
În inimi şi-n gând să aibă lumină - 
Să simtă credinţă prin vrerea divină, 


Român cu român, când ști-vor să-nveţe 
Respectul de sine, de neam și de glie, 
Vor înţelege în lume să fie, 

Frunţi luminate, mândre, semeţe. 


S-avem conștiința valorii de neam - 
Să nu-nfăptuim lucruri de-ocară - 
Oameni să fim aici și afară, 
Neadmiţând nici juguri nici ham. 


Să fim înţelepţi, cu sufletul bun - 
Învaţă-ne, Doamne, de unde venim 
Şi-n demnitate etern să trăim - 
Ajută, Doamne, pământul străbun! 


Dr. TEONA SCOPOS 


Din Sfânta 
Împărtășanie 


Acolo 

În lăcaşul Domnului 

Cuib senin de-nchinăciune, 
Unde pașii se îngemănează, 
Unde inimile 

Cântă-n cor, 

Vom sorbi 

Din Sfânta Împărtășanie, 
Pentru apropierea 

De tainele lumii. 

Ne vom înfrupta 

Din darurile atotputernice 
Pentru spălarea cugetelor! 


Spălându-și obrazul de fapta murdară. PETRU JICHICI 
Să simtă pedeapsă prin multă rușine - 
Să spună tot ei ce mult au greșit - 
Cu fruntea plecată și trupul smerit, 
Să-ndrepte, prin faptă, tot răul în bine. 

ACTUALITATEA BISERICEASCĂ 


Slujire sia x Arad 


| Duminică, 1 iulie, biserica cu 
a hramul „Sfântul Apostol Andrei”, 
' aParohiei Arad - Micalaca Nouă, 
zona 300, a fost târnosită de 
către Înaltpreasfinţitul Părinte 
loan, Mitropolitul Banatului, 
alături de  Înaltpreasfinţitul 
Părinte Timotei, Arhiepiscopul 
Aradului și Preasfinţitul Părinte 
| Emilian Crișanul, Episcopvicaral 
Arhiepiscopiei Aradului. Slujba 
de târnosire a fost oficiată după 
toate regulile Bisericii Ortodoxe, 
adică, a fost unsă în exterior cu 
Sfântul şi Marele Mir, în piciorul 
Sfintei Mese au fost puse Sfinte 
Moaşte de Sfinţi Mucenici, 
Documentul de Sfinţire, semnat 
de întreg soborul, Sfânta Masă 
a fost spălată cu apă de trandafiri şi unsă cu Sfântul și Marele Mir, iar în cele patru colţuri ale Sfintei Mese au fost 
puse icoanele celor patru Sfinţi Evangheliști: Matei, loan, Luca și Marcu. 

După slujba de sfințire Înaltpreasfinţitul Părinte loan împreună cu soborul de ierarhi şi cu un sobor de preoţi 
şi diaconi a săvârşit Sfânta Liturghie în biserica nou sfinţită. La sfânta slujbă au fost prezente autorități centrale, 
judeţene şi locale și foarte mulţi credincioși, precum și copii şi tineri. 

În cuvântul de învățătură adresat credincioșilor, Mitropolitul Banatului a prezentat învățăturile ce se desprind 
din Evanghelia de la Matei cap. 8, 28-34, unde Sfântul Evanghelist ne prezintă minunea săvârșită de Mântuitorul 
lisus Hristos privind vindecarea celor doi demonizați din ţinutul Gadarei. 

După cuvântul de învățătură, Înaltpreasfinţitul Părinte Timotei, a mulţumit Înaltpreasfinţitului Părinte loan pen- 
tru toată osteneala și pentru participarea la acest eveniment Nipo ari din viaţa comunității arădene. Totodată, 
Chiriarhul arădean a făcut 1; că is a 
o paralelă între misiunea ; 
făcută de Sfântul Apostol 
Andrei pe teritoriul patriei 
noastre și târnosireaaces- ** 
tei biserici în Anul Cente- 3 
nar, amintind contribuţia 
pe care au adus-o ară- gi 
denii pentru înfăptuirea 
Marii Uniri de la 1918. 

În semn de înaltă 
apreciere şi preţuire 
pentru activitatea 
pastoral-misionară și 
pentru jertfa adusă , 
la construirea acestei | 
frumoase biserici, pusă 
sub ocrotirea Sfântului 
Apostol Andrei, preotul 
iconom stavrofor Gheor- 

ghe Oprea, a primit din partea Înaltpreasfinţitului Părinte Timotei, un Hrisov de mulțumire, citit de către Părintele 
Flavius Petcuţ, Protopopul Aradului. 

Răspunsurile liturgice au fost oferite de corul parohiei, dimpreună cu cântăreții de la strană. 

La final, Părintele paroh Gheorghe Oprea a mulțumit celor trei ierarhi bănăţeni, autorităţilor locale și centrale, 
precum și tuturor credincioșilor prezenţi și celor care au contribuit la zidirea acestei frumoase biserici. 

Credincioșii au avut posibilitatea să intre și să se închine în Sfântul Altar pe tot parcursul zilei. 


La 20iulie, când Bise- 
rica Ortodoxă cinstește 
pe Sfântul Mare Pro- 
oroc  llie Tesviteanul, 
două vetre monahale 
din cuprinsul Arhie- 
piscopiei Timişorei au 
îmbracat haine de săr- 
bătoare,  cinstindu-și, 
prin rugăciuni doxolo- 
gice, ocrotitorul spiri- 
tual. 

La sărbătoarea 
Sfântului şi Slăvitului 
Prooroc Ilie Tesvitea- 
nul, unul dintre cei mai 
| importanţi profeţi ai 
= PER | — + Vechiului Testament, 
Mănăstirea Românești, din comuna Tomești, judeţul Timiș, s-a pregătit de praznic, întrucât biserica veche a mănăs- 
tirii, ridicată în anul 1912, are hramul „Sfântul Prooroc Ilie Tesviteanul”. Așezată la poalele Munţilor Poiana Ruscă, 
într-un mirabil cadru pitoresc, Mănăstirea Românești și-a deschis larg porţile cu prilejul hramului istoric, pentru a-l 
primi pe toți pelerinii veniți din Țara Făgetului și din întreg Banatul. Programul liturgic a debutat în ajunul sărbătorii, 
prin săvârşirea Slujbei Vecerniei Mari, unită cu Litia și Utrenia. 

Sfânta Liturghie din ziua hramului a fost oficiată, în paraclisul de vară, de Înaltpreasfinţitul Părinte loan, Mitro- 
politul Banatului, împreună cu un sobor de preoți și diaconi. La dumnezeiasca slujbă a fost prezent și Preasfinţitul 
Părinte Episcop Daniil Stoenescu, care a rostit și un cuvânt de învățătură despre viața plină de sfințenie a Sfântului 
Ilie, trăită în rugăciune și în apărarea dreptei credinţe. După slujbă, soborul slujitor a oficiat, în cimitirul mănăstirii, 
o slujbă de pomenire pentru vieţuitorii, ostenitorii și ctitorii aşezământului trecuţi la cele veşnice. 


Sfântului Proroc Ilie Tesvi- | 
teanul a fost cinstit, în mod 
deosebit, și la mănăstirea 
timişeană Dobrești, ctitoria 
Preafericitului Părinte Daniel, 
Patriarhul Bisericii  Orto- 
doxe Române, unde, Sfânta - | 
Liturghie a fost oficiată de ş 
Preasfinţitul Părinte Paisie 
Lugojanul, Episcop-vicar al 
Arhiepiscopiei Timişoarei, 
împreună cu mai mulţi preoți 
şi diaconi. lerarhul a rostit un 
cuvânt de învăţătură despre 
rolul Sfântului Ilie în com- 
baterea păgânismului și a 
credințelor politeiste. 3 

Examen de licenţă pentru noi absolvenţi ai Facultăţii de Teologie 


La Centrul eparhial din 
Timişoara a avut loc în zilele 
de 4-6 iulie susținerea exame- 
nului de licenţă și depunerea 
jurământului de credinţă al 
studenţilor teologi care au 
urmat cursurile Facultăţii de | 
Litere, Istorie și Teologie din 
Timişoara, promoţia 2014- 
2018. 

Evenimentul s-a desfă- 
şurat în sala de festivități a | 
Centrului eparhial cu parti- 
ciparea  Înaltpreasfinţitului 
Părinte loan, Arhiepiscopul 
Timişoarei și Mitropolitul & 
Banatului în prezenţa comi- | 
siei de evaluare, formată din cs 
profesori de la Catedra de E Aaa i 
Teologie Ortodoxă, sub coor- 
donarea pr. conf. dr. Nicolae Morar. 

Prima parte a examenului a constat în proba scrisă la disciplina Teologie Dogmatică, apoi partea a doua a avut 
în vedere susținerea lucrărilor de licenţă. Pentru această etapă s-au prezentat în fața comisiei 22 de candidați. 

La finalul susţinerii examenului de licenţă, în biserica cu hramul Învierea Domnului” din incinta Centrului epar- 
hial, a fost oficiată slujba de Te Deum, în semn de mulţumire adusă Bunului Dumnezeu pentru purtarea de grijă 
şi binefacerile revărsate asupra tinerilor teologi și a profesorilor din cadrul Facultăţii de Teologie. După slujbă, toţi 
absolvenţii au depus jurământul de credinţă faţă de învăţătura Bisericii Ortodoxe, făgăduind în faţa lui Dumnezeu, 
că o vor apăra, propovădui și mărturisi toată viaţa lor, urmând porunca evanghelică a Mântuitorului lisus Hristos. 


să 


Ip 2 pi et 


Resfinţirea prestolului la biserica parohiei Timişoara Fabric 


%, “i 
] mă 

; Duminică, 15 iulie, Înalt- 
3 preasfinţitul Părinte loan, 
Arhiepiscopul Timișoarei 
și Mitropolitul Banatului, a 
târnosit prestolul bisericii 
parohiei Timişoara Sfântul 
Ilie — Fabric, prilej cu care s-a 
« adăugat și hramul Sfântul 
Spiridon al Trimitundei-făcă- 
torul de minuni, ocrotitorul 
vechilor bresle românești de 
curelari, pielari și opincari din 
„ cartierul Fabric al Timişoarei, 
fiind cel mai vechi sfânt din 
iconografia bisericii. 

În ultimii doi ani, prin jert- 
felnicia preoților, ctitorilor și credincioșilor, biserica a trecut printr-un proces de restaurare atât la exterior (înlocuirea 
parţială a lemnăriei șarpantei, acoperirea cu tablă de cupru, refacerea tencuielii și ornamentelor pereţilor), cât și 
la interior (prin realizarea noului sistem de încălzire, a instalaţiei electrice și prin schimbarea pardoselii cu plăci de 
marmură tip Ruschiţa și andezit de Pietroasa-Deva). Totodată, prestolul a fost refăcut prin așezarea unei plăci de 
marmură monolit și prin placarea părţilor laterale. 

Biserica a fost construită între anii 1911-1912, pictată de loan Zaicu și împodobită cu mobilier sculptat în lemn 
de tei de către losif și Nistor Bosioc. Prima Sfântă Liturghie a fost oficiată în 22 septembrie/5octombrie 1913, de 
către protopopul loan Oprea al Timișoarei, parohul locului. Târnosirea bisericii a avut loc în data de 5 aprilie 1936 
în Duminica Floriilor, de către Episcopul Andrei Magieru al Aradului, sub a cărui jurisdicție se afla orașul Timișoara 
la acea vreme și a fost prilejuită de restaurarea picturii de către maestrul loachim Miloia în urma unui incendiu 
din anul 1935. 


Participări arhierești la al ou 

În Duminica a 
6-a după Rusalii, 
Înaltpreasfinţitul Părinte 
loan, Arhiepiscopul 
Timişoarei și Mitropolitul 
Banatului, alături de 
Preasfinţitul Părinte Epi- 
scop Daniil Stoenescu a 
fost prezent la Sfânta 
și Dumnezeiasca Litur- 
ghie la catedrala mitro- 
politană din Timișoara, 
oficiată de un sobor de 
preoți și diaconi. Cuvân- 
tul de învățătură a fost 
rostit de Preasfinţitul 
Părinte Daniil, care a 
evidenţiat învăţăturile 
evanghelice ce se des- 
prind din pericopa de la 
Matei, cap. 9, 1-8, unde | 
se vorbește despre vindecarea slăbănogului din Capernaum. Cuvântul ierarhului a fost secuat cu atenţie de 
credincioşii timişoreni, dar și de membrii Asociaţiei „Oastea Domnului“, din Timișoara, precum şi din ţară, care s-au 
rugat împreună cu ierarhii și preoții. 

În duminica a 9-a după 
Rusalii, Înaltpreasfinţitul 
Părinte loan, Arhiepiscopul 
Timişoarei și Mitropolitul 
Banatului, a participat la 
Dumnezeiasca Liturghie, 
oficiată în catedrala mitropo- 
litană de un sobor de preoți 
si diaconi. La slujbă, alături 
de credincioşii bănăţeni, 
s-au rugat și nepotul Rege- 
lui Mihai |, Nicolae Medforth- 
Mills şi logodnica acestuia, | 
Alina Binder. După otpustul | 
Sfintei Liturghii, Chiriarhul 
eparhiei a rostit un cuvânt 
de învăţătură, explicând frag- 
mentul evanghelic diminical, Ji 
redat de Sfântul Evanghelist | ÎN 
Matei (14, 22-34). A Pi 

Între Casa Regală a României şi Timişoara există o frumoasă legătură, având în vedere că Regele Mihai a fost 
foarte legat de urbea de pe Bega, mai ales că a ctitorit catedrala mitropolitană, un veritabil simbol al orașului, 
fiind, alături de Patriarhul Nicodim Munteanu, la târnosirea acesteia de la 6 octombrie 1946. După anii '90, atât 
Majestatea Sa Regele, cât şi membrii Familiei Regale au participat de mai multe ori la slujbele de Înviere sau de 
Crăciun, în monumentalul lăcaș de cult. 

Imediat după slujbă, Înaltpreasfinţitul Părinte loan a participat la manifestările religios-militare, desfășurate în 
Piaţa Libertăţii, cu prilejul Zilei Imnului Naţional al României. După slujba religioasă oficiată de Părintele Mitropo- 
lit loan, au urmat mai multe alocuţiuni din partea autorităţilor judeţene. În acest sens, prefectul judeţului Timiș, 
Eva Georgeta Andreaș, a dat citire mesajului ministrului afacerilor interne, Carmen Dan, cu prilejul acestei zile. La 
evenimentele dedicate Zilei Imnului de Stat au participat, pe lângă locuitorii orașului de pe Bega, și reprezentanţi 
ai autorităţilor judeţene și locale, precum și nepotul Regelui Mihai. Ceremonialul s-a încheiat cu defilarea gărzii 
de onoare. 


Și în acest an, la începutul lunii iulie catedrala mitropolitană din Timișoara a găzduit întrunirea anuală a Asociaţiei 
„Oastea Domnului!” la care au participat preoţii coordonatori şi membri ai filialelor din întrega ţară. 


a i Sa [i —— == T” Întâlnirea a debutat, 
4 | A AU mul 1. iai mele sâmbătă seara, la Paraclisul 
a i DPI pi LAC mitropolitan „Sfântul loan 
Evanghelistul şi Sfântul 
Evanghelist Luca”din incinta 
Colegiului Naţional C.D. 
Loga din Timișoara, unde 
I s-a oficiat slujba Vecerniei 
şi au fost rostite cuvinte 
de folos și s-au cântat pri- 
cesne tradiționale Oastei. 
Binecuvântarea Părintelui 
Mitropolit loan a fost adusă 
în mijlocul fraţilor ostaşi de 
către Pr. Zaharia Pereș, con- 
silier eparhial. S-a prezentat 

şi o scurtă istorie a „Oastei Domnului” și s-au evidenţiat personalităţile de seamă ale asociaţiei, care prin viaţa și 
opera lor L-au mărturisit pe Dumnezeu. 

De asemenea, în Duminica a 6-a după Rusalii, toţi fraţii ostaşi au luat parte și la Sfânta Liturghie de la catedrala 
mitropolitană. După săvârşirea slujbei, a avut loc o agapă creștină, organizată de membrii filialei din Timişoara ai 
Oastei Domnului, la care au fost invitaţi toţi participanţii de la eveniment. 

Apoi, în partea a doua a zilei, întâlnirea a avut loc la catedrală, unde Preasfinţitul Părinte Episcop Daniil Stoenescu, 
împreună cu preoţii coordonatori din centrele din ţară ale acestei asociaţii, au rostit cuvinte de învățătură, intercalate 
de cântări bisericești și de poezii din cărțile Oastei Domnului. Coordonatorul întrunirii a fost pr. Gheorghe ltineanţ 
din Timişoara, care a prezentat programul întâlnirii și dat cuvântul celor invitaţi. Au rostit cuvinte duhovnicești: pr. 
losif Toma de la Sibiu, pr. Ilie Mirel de la Bucureşti, pr. Vasile Anișorac din Timişoara ş.a. 


La Centrul eparhial 
din Timișoara, a avut 
loc la începutul lunii 
iulie, prezentarea Pro- 
iectului de diagnoză 
a degradărilor și de 
propunere a unor 
„ metode de restaurare 
a bisericilor de paro- 
Pi AL hie și mănăstirești din 
a did") cadrul Arhiepiscopiei 
gi Timişoarei. 

La eveniment 
ÎN ._. 
au participat 
Înaltpreasfinţitul 
Părinte loan Mitropo- 
litul Banatului, prof. 
univ. dr. ing. Viorel 
Șerban, rectorul Poli- 
SI tehnica Timişoara, 
: = prof. univ. dr. ing. 
Marius Moşoarcă, piedica acu Hăţii Me Arhitectură şi Urbanism di Timisoara alături de 55 studenți ai facultăţii 
implicați în acest proiect. 

Înaltpreasfinţitul Părinte 
loan a vorbit studenților și 
specialiştilor în restaurare 
despre importanţa protejării 
bisericilor din eparhie, multe 
din ele, biserici de patrimoniu 
şi a apreciat dragostea și râvna 
stundeților pentru salvarea 
acestor lăcașuri de cult. 

Această acţiune se înca- 
drează în iniţiat de către Arhi- 
episcopia Timișoarei de a con- 
serva patrimonial bisericesc 
din Banat. De-a lungul anilor 
s-au desfășurat mai multe ate- 
liere interdisciplinare, care au 
avut în centrul preocupărilor 
biserica și toposul sacru din 
mai multe perspective (rele- 

veu, fotogrametric şi fişe pentru fiecare element din lemn al bisericii, studierea arhivelor, studii de parament și ale 
stratului pictural, expertiza biologică și analiza dendro-cronologică, interviuri în comunitate, etc.). 

Au fost fotografiate, fișate și analizate bisericile din Belinţ, Pesac, Cerneteaz, Bazoșul Vechi, Duboz, Foeni, Mănăsti- 
rea Partoș, Gaiu Mic, Chizătău, Murani ș.a. Cauzele acestor avarii provin din infiltrarea apei din capilaritate, biologice 
(excremente de porumbei, mușchi), deteriorări provocate de factorii de mediu. Profesorii şi studenţii implicați în 
proiect au propus mai multe metode de restaurare reversibile în conformitate Chartei de la Veneţia. 

Proiectul este în curs de realizare în cadrul disciplinei de Metode și Tehnici de Restaurare al Facultăţii de Arhi- 
tectură și Urbanism și se va derula în parteneriat cu Arhiepiscopia Timișoarei. 


Cu binecuvântarea 
Înaltpreasfinţiei Sale Părin- 
telui loan, Mitropolitul 
Banatului, în seara zilei de 
12 iulie, în biserica „Naște- 
rea Maicii Domnului” din 
Sânnicolau Mare a avut 
loco seară duhovnicească. 

La acest eveniment 
au fost invitaţi: părintele 
Dosoftei, egumenul 
chiliei „Sfântul Artemie”, 
aparținătoare schitului 
românesc  „Lacu” din 
' Muntele Athos şi părintele 
loan de la Suceava. 
Părintele Dosoftei a 
prezentat preoţilor, maicii 
stareţe de la mănăstirea 
i Morisena, maicilor şi celor 


Învierea 41 


peste 200 de credincioși prezenţi, istoria Sfântului Munte și viaţa din peninsula Athonită. După cuvântarea Sfinţiei 
Sale, au urmat întrebările din partea audienței, la care cei doi părinţi invitaţi au răspuns. 

Începerea şi încheierea serii duhovniceşti au fost încununate de o rugăciune. 

La final, părintele protopop Marius Podereu a mulţumit atât preoţilor invitaţi, cât și celor prezenţi, iar apoi 
părintele Dosoftei a împărţit iconiţe și tămâie aduse de pe Muntele Athos. 


Hramul capelei din cadrul Spitalului de psihiatrie din Jebel 


Luni 2 iulie, de 
sărbătoarea Sfântului loan 
Maximovici, arhiepiscop de 
Shangai și San Francisco, 
capela din cadrul Spitalului 
_” de psihiatrie din Jebel și-a 
sărbătorit hramul. 

Cu acest prilej, Sfânta 
Liturghie a fost săvârșită 
de către părintele Marius 
Florescu de la Centrul 
eparhial, părintele Florin 
Groza de la parohia Jebel și 
părintele loan Vasile Cheregi 
de la Spitalul de psihiatrie. 
De față au fost numeroși 
bolnavi, dar și îngrijitori ai 
acestora. Mulţi dintre cei 
ce s-au pregătit în prealabil 
s-au împărtăşit cu Trupul și 
Sângele Mântuitorului. 
Cuvântul de învățătură a fost 
despre viaţa și minunile sfântului sărbătorit. După slujbă, bolnavii au primit pachete cu alimente, iar preoții invitaţi 
au vizitat mai multe pavilioane, unde au cercetat pe bolnavi. 


Cafeneaua tinerilor - locul unde poţi să fii tu însuți 

Acesta este un pro- 
iect destinat tinerilor 
cu vârste cuprinse între 
14-24 de ani preocupaţi 
de dezvoltarea lor emo- | 
ţională, fizică, mentală 
şi spirituală. Ei au ocazia 
să participe la ateliere 
de dezvoltare unde vor 
întâlni specialişti din 
diverse domenii, care 
îi vor ghida în procesul 
descoperirii de sine. 

Participarea la 
majoritatea atelierelor 
este gratuită, însă ji 
vor există și excepţii, 
ateliere ce vor avea taxă 
de participare, dar care 
va fi accesibilă oricui. 

Această iniţiativă a debutat cu atelierul de dezvoltare,Vreau să fiu văzut și auzit” susţinut de doamna psiholog 
Gabriela Bugarin, la centrul cultural Ambasada, în data de 17 mai, participarea fiind gratuită. Mai bine de două 
ore, participanţii au descoperit lucruri ce ţin de procesul comunicării, limbajul verbal și nonverbal, dar și despre 
piedicile ce intervin în exprimarea propriei personalităţi. În plus, au avut ocazia să experimenteze diverse situaţii 
printr-un joc de rol. Întâlnirea a fost întregită şi de mărturiile video ale două tinere: Andreea Curuţ și loana Bugarin. 
Tinerele ne-au împărtășit din experienţa lor de viaţă profesională și personală, ce le-au ajutat să fie văzute și auzite 
de cei din jur. 

Al doilea atelier de dezvoltare, cu participare gratuită, s-a desfășurat în data de 13 iunie, tema fiind, Gânduri bune 
din farfurie”. Cei prezenţi la atelier au aflat detalii utile care facilitează starea de echilibru a minţii, trupului și sufletului 
din surse științifice, împreună cu exemple despre nutriție din viaţa de zi cu zi. Tinerii au avut şi oportunitatea de a 
primi răspuns la întrebările de interes pentru ei, care vizau teme precum: dieta echilibrată, consumul de dulciuri 
şi zahăr, aportul de vitamine şi minerale, sportul şi dieta, postul și altele. 

Următorul atelier va avea locla sfârșitul lunii septembrie, tinerii dornici să participe putând afla mai multe detalii 
de pe pagina de facebook: Cafeneaua tinerilor (Maria Cîmpean). 


Sfinţire de troiță la Centrul de îngrijire şi asistenţă socială din Variaș 

mia ai În ziua de 19 iulie, la Cen- 
trul de îngrijire şi asistență 
socială din parohia Variaş a 
| — avut loc sfinţirea troiței ridi- 
d cată cu prilejul centenarului 

e Marii Uniri de la 1918. 
” „Am ridicat și sfinţit 
această troiță cu nădejdea 
că la a doua venire a 
Domnului lisus Hristos și 
această stea va fi lângă 
crucea înconjurată de 
stelele bolţii cerului și am 
sfințit-o în umbra marii 
sărbători a Sfântului Proroc 
Ilie și o închinăm Sfântului, 
pentru ca şi noi să fim la 
umbra crucii lui Hristos”, 


a spus în cuvântul său 
părintele paroh lie 
Eftimie Cristea. 
Totodată preotul 
paroh a mulţumit 
tuturor creștinilor 
prezenţi și la Taina 
Sfântului Maslu, care s-a 
săvârșit înaintea sfințirii 
troiţei, de asemenea 
conducerii Centrului 
și preoților prezenţi -— sir ia 
pr. Valentin Ciapă din | 
Parohia Periam și pr. 
Gheorghe Viţelar din 
Parohia Sânpetru Mic. 

În cadrul Zilelor Orașului 
Bocșa, organizate cu 
prilejul sărbătorii Sfântului 
llie Tesviteanul (20 iulie), 
hramului Mănăstirii Vasiova 
şi patronului orașului, 
au fost organizate mai 
multe activităţi culturale și 
religioase. 

În ajunul sărbătoririi 
Sfântului Ilie, în a 2-a zi a 
manifestărilor închinate 
orașului, în sala mare a 
| Primăriei din Bocşa a avut 
loc o dublă lansare. Cu acest 
prilej a fost prezentat volumul 
Picături de artă și credinţă la 
Bocșa, coordonator Gabriela 
Șerban, Editura Tim, Reşiţa, 
2018, 79 p. și nr. 2 (101) al 
revistei „Bocşa Culturală”. 

23 Iniţiatorul și realizatorul celor 
două publicaţii precum și organizatorul manifestării este Gabriela Șerban, manager cultural și director al Bibliotecii 
Orășenești „Tata Oancea” din Bocșa. 

La debutul întâlnirii, dl. Dan Liuţ, directorul Casei de Cultură a Orașului a vorbit de întreita sărbătoare: lansare 
de carte și revistă, precum și vernisajul expoziţie de pictură realizată de Nik Potocean, colaborator al bibliotecii și 
voluntar în cadrul Centrului de Tineret 
din Vasiova în proiectele plastice de aici. 

Doamna Gabriela Şerban a vorbit BOCSA CULTURALĂ 
= » sa | dia 
REVISTĂ TRIMESTRIALĂ DE CULTURĂ 
ISSN 1582 — 9375 


despre însemnătatea cărţii, o privire 
artistică şi istorică a principalelor biserici 
din oraș, o prezentare a pictorului Nik 
Potocean și a bibliotecii orășenești. În 
cadrul capitolelor, preoţii: Ciprian Costiş 
(Bocșa Montană), lonel Ferciug (Bocșa 
Română), loan Petrică (Mănăstirea 
Sf. Ilie), bibliolog Gabriela Șerban 
(Intrarea Maicii Domnului în Biserică; 
„Adormirea Maicii Domnului în Biserică”; 
Vasiova),au coceput capitole distinte 
ale cărţii. Celelalte biserici (romano- 
catolică, greco-catolică, reformată) 
sunt reproduse din volumul /storie și 
administraţie la Bocșa multiseculară 
iscălit de Mihai Vişan şi Daniel Crecan. 
Prezentarea pictorului Nik Potocean și a 
bibliotecii se datorează coordonatoarei 
acestui volum. Fiecare istoric al bisericii 

este urmat de o reprezentare artistică Consta pour tru, Jompan, 
realizată de Nik Potocean. Dascăli de frunte e poezie e Proză $ 


ANUL XIX & 2.(101)/ 2018 

Părintele prof. dr. lonel Petrică a salutat apariţia cărții care se înscrie în lupta românilor pentru păstrare identitară 
într-o lume care a uitat de dimensiunea duhovnicească a vieţii. 

Editorul volumului, criticul şi istoricul literar Gheorghe Jurma din Reşiţa a definit cartea ca memorie a lumii, un 
depozit de energie a înaintaşilor, dar şi o compoziţie artistică. A accentuat importanţa scriiturii: ilustrarea istorică 
a devenirii bisericilor bocșene, dar și a creștinismului în general. Cu acest prilej a amintit și de rolul arhitectului 
Adrian Diaconovici din Bocșa. 

Episcopia Caransebeşului a fost reprezentată la acest eveniment cultural de P. On. Părinte Mihai-Cătălin Ciucur, 
inspector social şi activităţi cu tineretul al Centrului eparhial. În cuvântul rostit cu acest prilej a accentuat faptul că 
la Bocșa slujirea comunităţii este realizată de Biserică prin: rugăciune, cultură și filantropie. Un rol deosebit îl deţin, 
în activitatea culturală, doamna Gabriela Șerban și Biblioteca Orășeneacă. Referitor la volumul apărut, părintele 
Ciucur a apreciat atât textul, cât și reprezentarea iconografică. În toate reprezentările artistice ferestrele bisericilor 
sunt galben-aurii, culori ce trădează faptul că în ele se menţine vie lumina spirituală dar și materială, ele fiind 
mereu deschise pentru credincioși. 

Au mai vorbit cu acest prilej: scriitorul Nicolae Danciu-Petniceanu şi istoricul Mihai Vișan. Primul a accentuat lupta 
naţională a protopopului Mihail Gașpar prin intermediul presei, cel din urmă de rolul social al Bisericii Ortodoxe 
din trecut. La actul de la 1 Decembrie 1918 românii din Bocşa au arborat steaguri tricolore, au înălţat rugăciuni în 
biserici și au jucat hore ale bucuriei, o adevărată emulaţie națională. 

Audienţa a fost formată din apropiaţi ai bibliotecii, iubitori de carte, redactori de reviste culturale și religioase 
şi mai mulţi clerici, printre care părintele dr. Valentin Marian Bugariu de la parohia Birda. 


Tabere pentru tineri la mănăstirea Timișeni 
E? Sf, (20 A] Având în vedere 

nevoia tinerilor 
de cunoaștere, 
deprindere, expe- 
rienţă și de o legătură 
autentică cu tradiţiile 
care ne leagă de 
identitatea culturală 
şi naţională, dar și 
necesitatea de a face 
faţă provocărilor 
vieţii cotidiene, 
Arhiepiscopia  Timi- 
șoarei, prin sectorul 
Învăţământ şi Activităţi 
cuTineretul a organizat 
la Mănăstirea Timișeni, 
în perioada 23-28 iulie, 
= tabăra pentru tineret 
= Tradiţie și noutate, 

“ oferind spaţiul necesar 
şi posibilitatea de 
a-şi dezvolta atât 
capacitatea de 
participare și asumată 
“ într-un creator, cu o 


Beneficiarii acestei tabere au fost 21 de tineri, cu vârste cuprinse între 18 și 24 de ani, proveniţi din mai multe 
eparhii din ţară. În cele şase zile, aceştia au participat la diferite conferinţe tematice, precum și la diverse activităţi 
creative și interactive de cunoaștere. 

Printre altele, a fost vizitată și colecţia de artă bisericească veche a Arhiepiscopiei Timişoarei de la demisolul 
catedralei mitropolitane. Patrimoniul acesteia adăposteşte aproape 1.000 de piese. 

Cea de-a 
IV-a ediţie a taberei 


' „Icoana în suflet de 


copil”, desfășurată 
cu binecuvântarea 
Înaltpreasfinţitului 
Părinte loan, 
Arhiepiscopul  Timi- 


“şoarei și Mitropolitul 
Banatului, la 


Mănăstirea Timişeni, 


' s-a derulat la mijlocul 


lunii iulie. 
Astfel, 24 de copii, 
elevi olimpici la 


disciplina Religie și 
apropiaţi de lucrarea 
Bisericii, au participat 
la această tabără, care 


s-a desfășurat sub coordonarea diaconului Eee Giurgiu de la parohia Timișoara Blașcovici, a părintelui Florin loan 
Băran de la parohia $ag și a absolventului Dan Georgevici al Facultăţii de Litere, Istorie și Teologie din Timişoara. Prin 


această tabără s-a urmărit implicarea elevilor în mai multe activităţi: atelier de creaţie — 


icoane pe sticlă, expoziţie 


de icoane pe sticlă, activităţi recreative și drumeţii, dialoguri pe teme religioase și de interes specific vârstei, precum 


şi o excursie de o zi la mai multe mănăstiri din judeţul Timiş. 


Tabăra „Icoana în suflet de copil” a fost inclusă pe agenda culturală 2018 a Consiliului Judeţean Timiș, fiind 


finanțată prin Centrul de Cultură şi Artă Timiş. 


Recent număr al revistei „Vatră Nouă” 

A apărut un nou număr al revistei „Vatră nouă”, 
împreună cu suplimentul religios Iconostas, numărul 
212, iunie 2018, editate de parohia Giarmata Vii, prin 
osârdia părintelui paroh Vasile Suciu. 

În această ediţie apare şi un „Supliment cultural” 
(paginile 9-15), ocazionat de o manifestare a Academiei 
Române, filiala Timişoara: Congresul internaţional al cul- 
turii române - cu tema, Unitatea limbii și culturii române”, 
ediţia întâi, 14 - 16 iunie 2018. 

Semnalăm de asemenea și o pagină de excepţie, ce se 
dorește a fi permanentă:,Poezia cerului — cerul poeziei”, 
un proiect cultural de prezentare sistematică a poeţilor 
şi poeziei religioase, în Anul Centenarului și în anii ce vor 
urma, realizând o altfel de unitate și coeziune a neamului 
nostru, prin intermediul poeziei, proiect propus și 
asumat de doamna prof.univ. dr. Carmen Bulzan, poetă, 
scriitoare și traducătoare de prestigiu. 

AGENDA ÎNALTPREASFINŢITULUI PĂRINTE 
MITROPOLIT IOAN AL BANATULUI 


4 iunie 

- A primit pe doamna Lenuţa 
Rodica Toma din localitatea Lugoj; 

- A primit pe doamna profesor 
Daniela Buzatu, inspector școlar 
pentru disciplina Religie, din cadrul 
Inspectoratului Școlar Judeţean 
Timiş; 

- A primit pe preotul Petru ltineanţ, 
parohul bisericii Timișoara-Freidorf, 
din prototopopiatul Timișoara |; 

- A primit pe preotul lonuţ-lrinel 
Dinu, de la parohia Văliug, din Episco- 
pia Caransebeşului; 

- A primit pe preotul Gheorghe 
ltineanţ, slujitor la parohia Timișoara- 
Dacia, din protopopiatul Timișoara |, 
dimpreună cu domnul Gavrilă Tătaru, 
coordonator Asociaţia "Oastea 
Domnului”, Timișoara. 

- A primit pe domnul Victor Enache, președintele Asociaţiei Culturale Aromâne "Cârlibana”, Timișoara. 

5 iunie 

- A primit pe preotul Aurel Filip, parohul bisericii parohiei Timișoara - Pădurea Verde, din protopopiatul Timişoara l; 

- A primit pe domnul Gheorghe Beschiu, epitropul bisericii din Icloda, protopopiatul Timișoara II; 

- A primit pe preotul paroh Călin Cojocaru, de la parohia Comloșu Mare, protopopiatul Sânnicolau Mare, respectiv 
preotul Nicolae Bagiu, slujitor la biserica din filia Lunga a aceleiași parohii, dimpreună cu preotul Marius Podereu, 
protopopul protopopiatului Sânnicolau Mare; 

- A primit pe preotul Marcel Vlaicu, parohul bisericii Timișoara 700, din protopopiatul Timișoara |; 

- A primit pe domnul Călin Dobra, președintele Consiliului Judeţean Timiș. 

6iunie 

- A primit pe preotul Pătruţ Ilia Pavlovici, parohul bisericii din Mașloc, protopopiatul Timișoara II; 

- A primit pe preotul lonuţ Dănuţ Mania, parohul bisericii din Liebling, protopopiatul Deta, dimpreună cu domnul 
Gheorghe Muntean, primarul localității Liebling. 

7 iunie 

- A primit pe preotul Vasile Baboș, parohul bisericii parohiei Dumbrăviţa |, din protopopiatul Timișoara II, 
dimpreună cu domnul loan Leabu epitropul bisericii; 

- A primit pe monahia Filoteia Nistor, stareţa mănăstirii Luncanii de Sus, din protopopiatul Făget; 

- A primit pe monahia Casiana Șimon, stareţa mănăstirii Șag-Timișeni, din protopopiatul Timișoara |; 

- A primit pe preotul profesor Pompiliu Gavra, directorul Seminarului Teologic din Arad; 

- A primit pe protosinghelul Matei Buliga, starețul mănăstirii Dobrești, din protopopiatul Lugoj; 

- A primit pe preotul Cristian Babeu, parohul bisericii din Stamora Moraviţa, protopopiatul Deta; 

- A primit pe domnul lulian Groza, directorul societății AGATEX SRL, din Timișoara. 

8iunie 

- A primit pe preotul Sebastian Pira, parohul bisericii din Teș, protopopiatul Lugoj. 

11 iunie 

- Aprimit pe domnul Dipl. Inginer Gheorghe Constantin Mandula, reprezentantul societății ERFINDUNGEN&MARKEN 
din Nurnberg, Germania; 

- A primit pe preotul Radu Meșter, de la parohia Alioș, din protopopiatul Timișoara II, dimpreună cu domnul 
Nicolae Miloș, consilier parohial în cadrul aceleiași parohii; 

- A primit pe preotul Florian Maxim, parohul bisericii din Icloda, protopopiatul Timişoara II; 

- A primit pe preotul pensionar Adam Rugaci, suplinitor la parohia $emlacu Mare, din protopopiatul Deta; 

- A primit pe membrii componenți ai Consistoriului Eparhial: preotul Daniel Alic — președinte, preotul Florentin 
Jura - membru, preotul loan Mezinca - membru, preotul Eugen Babescu - supleant și preotul Valer Budiul - supleant; 

- A primit pe preotul Eugen Ciutac, parohul bisericii din Coştei, protopopiatul Lugoj. 

12 iunie 

- A primit pe preotul Damian Griguţă, parohul bisericii din Gherman, protopopiatul Deta; 

- A primit pe preotul Constantin Jinga, conf. univ. dr. la Facultatea de Teologie Ortodoxă din Timișoara. 

13 iunie 

- A primit pe preotul Cristian Capotă, parohul bisericii din Grabaţi, protopopiatul Sânnicolau Mare, dimpreună 
cu doamna arhitect Laura Mureşan din Timişoara; 

- A primit pe diaconul Marius Zaharia, de la parohia Dumbrăviţa, din protopopiatul Timişoara II; 

- A primit pe doamna profesor Adela Panait, directorul Școlii Ortodoxe "Sfântul Antim Ivireanul”, din Timișoara; 

- A primit pe noul episcop romano-catolic al Diacezei de Timișoara, monseniorul Pâl J6zsef-Csaba, dimpreună 
cu preotul cancelar episcopal și consilier economic, Nicolae Laus. 

14 iunie 

- A primit pe preotul Constantin Train, de la catedrala mitropolitană din Timișoara; 

- A primit pe domnul profesor Paul Zarna, din Los Angeles, Statele Unite ale Americii; 

- A primit pe medicul chirurg Florin Munteanu, de la Spitalul CFR din Timişoara și cadru didactic la Facultatea 
de Medicină şi Farmacie "Victor Babeș” din Timișoara; 

- A primit pe preotul Dumitru Crașovan, parohul bisericii din Cladova, protopopiatul Făget; 

- A primit pe preotul paroh Petru ltineanţ, de la parohia Timișoara Freidorf, din protopopiatul Timişoara |. 

15 iunie 

- A participat la Academia Română - Filiala Timișoara, unde a susţinut referatul intitulat „Unitatea prin cultură 
şi credință“, în cadrul Congresului Internaţional al Culturii Române, ediţia |; 

- A primit pe domnul Călin Dobra, preşedintele Consiliului Judeţean Timiş; 

- A primit pe domnul ing. Titu Bojin, Directorul Apelor Bazinale Banat. 

18 iunie 

- A primit pe domnul Mircea Vlăduţiu, prof.univ. dr.ing. la Facultatea de Automatizări și Calculatoare din Timişoara. 

19 iunie 

- A primit pe domnul colonel Dan Ionescu, comandantul Garnizoanei, 18 Infanterie” Banat, dimpreună cu preotul 
garnizoanei Radu Bogdan; 

- A primit pe domnul loan Garboni, directorul Filarmonicii de Stat Banatul, din Timișoara; 

- A primit pe preotul Cosmin Panţuru, parohul bisericii Sfântul Ilie — Fabric, Timișoara, dimpreună cu părintele 
coslujitor Daniel Alic de la aceeași parohie; 

- A primit pe doamna Manuela Pătrășcoiu, director în cadrul Companiei Naţionale de Investiții, Bucureşti, 
dimpreună cu domnul Nicolae Robu, primarul Municipiului Timișoara și domnul Călin Dobra, președintele Consiliului 
Judeţean Timiş. 

20 iunie 

- A primit pe preotul Florin Avram, parohul bisericii din Visag, protopopiatul Lugoj; 

- A primit pe domnul Dorin Andreica, consilier local al Consiliului Local Ghiroda; 

- A primit pe preotul Goguţ lancu Ciprian, parohul bisericii din lecea Mare, protopopiatul Sânnicolau Mare, 
dimpreună cu doi membri ai Consiliului parohial. 

22 iunie 

- A primit pe preotul Valentin Voicu, parohul bisericii din Ohaba Forgaci, protopopiatul Lugoj, dimpreună cu 
doi membrii ai Consiliului parohial; 

- A primit pe preotul paroh lon Florentin Jura, de la parohia Timișoara Calea Martirilor — Sfântul Ştefan, din 
protopopiatul Timișoara |. 

25 iunie 

- A primit pe preotul paroh Constantin Timariu, de la parohia Recaș |, din protopopiatul Timişoara II; 

- A primit pe preotul paroh Vasile Ciotău, de la parohia Remetea Mare, din protopopiatul Timișoara II. 


A consemnat preot MARIUS SFERCOCI 

